Tuduhan terhadap Abdul Azeez cacat, tidak berasas – Peguam
Oleh NORLIZAH ABAS

6 September 2021, 9:27 pm
PUTRAJAYA – Mahkamah Rayuan di sini hari ini diberitahu, 13 pertuduhan rasuah dan pengubahan wang haram yang dihadapi oleh bekas Pengerusi Tabung Haji, Datuk Seri Abdul Azeez Abdul Rahim adalah cacat dan tidak berasas.
Peguam Amer Hamzah Arshad yang mewakili Ahli Parlimen Baling itu berhujah, pertuduhan terhadap anak guamnya sepatutnya digugurkan kerana kekurangan butiran dan hanya menyatakan lokasi sekitar Lembah Klang.
Hujah beliau, pertuduhan yang dirangka oleh pihak pendakwaan perlu lebih jelas bagi membolehkan Abdul Azeez, 54, mengemukakan pembelaan.
Hujah Amer Hamzah, pertuduhan yang kabur akan menafikan hak anak guamnya mendapat perbicaraan yang adil seperti yang diperuntukkan di bawah Perlembagaan Persekutuan.
Setakat ini, tujuh saksi pendakwaan telah memberi keterangan pada perbicaraan di Mahkamah Sesyen. Bicara bagaimanapun ditangguhkan sementara menunggu keputusan rayuan di hadapan panel itu.
Mahkamah sedang mendengar rayuan Abdul Azeez terhadap keputusan Mahkamah Tinggi menolak permohonannya agar kesemua pertuduhan yang dikenakan terhadapnya, digugurkan.

Panel tiga hakim diketuai oleh Hakim Datuk Seri Kamaludin Md. Said yang bersidang bersama Datuk Abu Bakar Jais dan Datuk Che Mohd. Ruzima Ghazali menetapkan penghujahan disambung pada 6 Oktober ini.
Amer Hamzah dibantu oleh Joshua Tay manakala pihak pendakwaan diwakili oleh Timbalan-Timbalan Pendakwa Raya Aslinda Ahad, Nik Haslinie Hashim dan Hafizatul Ifa Ab. Razak.
Pada 12 Mac lalu, Mahkamah Tinggi berpuas hati ketiga-tiga alasan yang dikemukakan oleh Abdul Azeez untuk membatalkan semua pertuduhan terhadapnya, tidak mempunyai merit yang mewajarkan mahkamah menggunakan bidang kuasa sedia ada untuk membenarkan permohonannya.
Hakim Datuk Muhammad Jamil Hussin berpendapat, semua pertuduhan telah dirangka dengan sempurna dan menjadikan satu tindakan pramatang pada peringkat ini jika mahkamah memutuskan semua pertuduhan yang dikemukakan adalah tidak berasas.
Muhammad Jamil selanjutnya menyatakan, pertuduhan itu dirangka dengan sempurna walaupun intipati pertuduhan menggabungkan empat projek berasingan dalam satu pertuduhan.
Ahli Parlimen Baling itu menghadapi sejumlah 13 pertuduhan berkaitan projek pembinaan lebuh raya dan naik taraf jalan raya di Kedah dan Perak iaitu melibatkan tiga pertuduhan menerima rasuah berjumlah RM5.2 juta dan 10 pertuduhan penggubahan wang haram.
Projek tersebut melibatkan Lebuhraya Persisiran Pantai Baru, kerja-kerja menaik taraf Jalan Persekutuan FT005 (Teluk Intan ke Kampung Lekir, Perak).
Pertuduhan rasuah itu didakwa dilakukan di Bank CIMB cawangan Menara UAB, Jalan Tun Perak, di sini pada 8 Disember 2010, dan di Affin Bank Berhad, Setiawalk, Persiaran Wawasan, Pusat Bandar Puchong, Selangor pada 13 Jun 2017 dan 10 April 2018.
Bagi pertuduhan pengubahan wang haram, Abdul Azeez didakwa melakukan kesalahan itu di Lembah Klang antara 8 Mac 2010 dan 30 Ogos 2018. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Latif, Liek Hou selamat tiba di KLIA
Oleh SUBKHI SUDARJI

6 September 2021, 8:12 pm
SEPANG – Pemenang pingat emas kedua dan ketiga negara, Cheach Liek Hou dan Abdul Latif Romly selamat tiba di Lapangan Terbang Antarabangsa Kuala Lumpur (KLIA) Sepang, sebentar tadi.
Turut sama pulang atlet para olahraga, Mohamad Ridzuan Mohamad Puzi, Presiden Majlis Paralimpik Malaysia (MPM) merangkap Chef de Mission (CDM) delegasi Malaysia ke Paralimpik Tokyo 2020, Datuk Seri Megat D Shahriman Zaharudin, Ketua Setiausaha KBS, Datuk M Noor Azman Taib.
Kesemua mereka selamat tiba dengan menaiki pesawat MH71 dari Narita, Jepun kira-kira pukul 5.45 petang.
Kepulangan wira paralimpik negara itu disambut Menteri Belia dan Sukan, Datuk Seri Ahmad Faizal Azumu, Timbalan Menteri Belia dan Sukan, Datuk Seri Ti Lian Ker serta Ketua Pengarah, Majlis Sukan Negara (MSN), Datuk Ahmad Shapawi.
Ahmad Faizal berkata, kemenangan yang dikecapi sekali lagi telah membawa penyatuan dan perpaduan dalam kalangan rakyat Malaysia tanpa mengira latar belakang agama, bangsa dan fahaman politik.
Menurutnya, melalui emas yang disumbangkan itu juga ia merupakan hadiah kepada negara sempena Hari Malaysia yang bakal disambut pada 16 September depan.

Beliau turut menyatakan bahawa selepas Paralimpik 2020 Kementerian Belia dan Sukan (KBS) akan meneruskan program pembangunan sukan khususnya dalam menggilap bakat-bakat baharu bagi mewakili negara ke kejohanan peringkat antarabangsa termasuk Sukan Olimpik Paris 2024 dan Sukan paralimpik 2024.
“KBS yakin Program Podium, Pelapis dan program-program lain lagi akan dapat menonjolkan bakat baharu sukan dalam jangka masa lima tahun akan datang,” katanya.
Pencapaian atlet paralimpik negara di Temasya Sukan Paralimpik 2020 adalah amat membanggakan apabila membawa pulang tigapingat emas dan dua pingat perak di mana ianya telah menjangkaui sasaran tiga pingat emas yang telah ditetapkan MPM dan KBS.
Pencapaian berkenaan sekali gus mencatat sejarah baharu apabila mengatasi pencapaian atlet paralimpik di Sukan Paralimpik Rio 2016 di mana atlet negara membawa pulang tiga pingat emas dan satu gangsa.
Pada temasya sukan berprestij berkenaan, Malaysia telah memperoleh pingat daripada empat jenis sukan iaitu olahraga, badminton, boccia dan powerlifting.
Manakala hanya sukan olahraga telah menyumbang kepada pungutan pingat di Sukan Paralimpik Rio 2016. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ibu ‘Mickey Mouse’ suap dua anak dalam hujan
Oleh KOSMO!

6 September 2021, 8:30 pm
JAKARTA – Video menyentuh hati seorang ibu memakai kostum watak kartun Mickey Mouse sambil makan bersama dua anaknya menjadi tular di media sosial dengan ramai netizen sayu melihat aksi mereka anak-beranak, lapor laman berita Suara.com semalam.
Dalam video tersebut  yang dimuat naik oleh seorang pengguna TikTok, wanita berkenaan yang dikatakan mencari rezeki dengan memakai kostum Mickey Mouse sedang berteduh daripada hujan bersama dua anaknya.
Dia menyuap anak-anaknya makan dengan salah seorang daripada mereka dipangku di atas ribanya.
Anak-anaknya turut kelihatan kesejukan kerana terkena tempias hujan.
“Terlihat mereka berteduh daripada hujan. Seorang ibu ‘badut’ dan dua anak yang kesejukan sambil memakan nasi yang diberikan orang lain.
“Di saat orang lain mahu berehat, ibu ini bekerja. Tolong lindungi mereka ya Allah,” tulis keterangan pada video tersebut.

Sementara itu, dalam satu video yang lain, kelihatan seorang wanita memberikan makanan ringan dan aiskrim buat kedua-dua kanak-kanak tersebut.
“Apabila melihat ibu tersebut bersama dua anak kecil yang berteduh daripada hujan, saya terfikir ingin membelikan anak-anaknya makanan ringan dan mereka tersenyum gembira,” tulis wanita tersebut.
Video yang dimuat naik itu menjadi tular dengan ramai netizen meluahkan rasa simpati dan sayu mereka melihat situasi tersebut.
“Kasihan anak kecil itu, pasti mereka kesejukan,” komen seorang netizen. – Agensi


Sarawak catat rekod tertinggi
Oleh SITI A'ISYAH SUKAIMI

6 September 2021, 8:07 pm
PUTRAJAYA – Sarawak merekodkan angka tertinggi kes harian dengan 3,714 kes daripada 17,352 kes harian negara yang menunjukkan penurunan di bawah angka 18,000.
Ketua Pengarah Kesihatan, Tan Sri Dr. Noor Hisham Abdullah berkata, pesakit sedang dirawat dan diasingkan melaporkan sebanyak 252,668 kes termasuk 1,355 kes di Unit Rawatan Rapi dan 745 kes memerlukan bantuan pernafasan.
“Terdapat 272 kes kematian melibatkan 227 warga Malaysia dan 45 warga asing manakala, 81 kes meninggal dunia di luar hospital atau brought-in-dead (BID), menjadikan sebanyak 18,491 kes kematian Covid-19.
“Selain itu, sebanyak 20,201 kes sembuh dilaporkan dengan jumlah kumulatif kes sembuh daripada Covid-19 sebanyak 1,591,028 kes,” katanya dalam satu kenyataan hari ini.
Beliau berkata, daripada 268 kes kategori tiga hingga lima, sebanyak 191 kes (71.3 peratus) adalah mereka yang tiada sejarah vaksinasi atau tidak lengkap vaksinasi berbanding hanya 77 kes (28.7 peratus) mereka telah lengkap vaksinasi.
“Situasi ini jelas menunjukkan mereka yang lengkap divaksinasi lebih terlindung dan kurang berisiko mendapat jangkitan Covid-19 yang teruk,” katanya.

Sementara itu, Noor Hisham berkata, sebanyak 30 kluster baharu dikenal pasti terdiri daripada 16 kluster tempat kerja, tujuh kluster komuniti, empat kluster kumpulan berisiko tinggi, dua kluster institusi pendidikan swasta berdaftar di bawah Kementerian Pendidikan serta satu kluster pusat tahanan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pemuda Orang Asli bergejala jadi punca Kg Dusun Pak Senam kena PKPD
Oleh AMREE AHMAD

6 September 2021, 8:15 pm
PUTRAJAYA – Sebuah lagi perkampungan masyarakat Orang Asli suku kaum Semai di Pahang iaitu Kampung Dusun Pak Senam di Mukim Ulu Jelai, Daerah Lipis dikenakan Perintah Kawalan Pergerakan Diperketatkan (PKPD) mulai Rabu ini.
Ia susulan kluster komuniti diumumkan semalam daripada seorang lelaki tempatan berusia 23 tahun dan bergejala sejak 29 Ogos sebelum disahkan positif Covid-19 pada 2 September.
Setakat ini, sejumlah 11 orang sudah dijangkiti hasil saringan ke atas 67 individu di lokaliti ini yang sebahagian besar penduduk telah divaksin menerusi program outreach pada Jun lalu.
Ketua Pengarah Majlis Keselamatan Negara (MKN), Jabatan Perdana Menteri, Datuk Rodzi Md. Saad berkata, turut dikenakan PKPD secara serentak selama tempoh 14 hari yang juga bermula lusa sehingga 21 September depan ialah empat lagi perkampungan di sekitar Sabah.
Ia melibatkan Kampung Mompilis, Matunggong, Bahagian Kudat; serta Kampung Pahu Pinawantai, Ranau; Kampung Pantai Emas dan Kampung Lentigi, Kota Belud, Bahagian Pantai Barat.
Dua lokaliti di negeri itu yang sepatutnya tamat PKPD pada esok, tetapi akan disambung lagi dua minggu iaitu Kampung Tanjung Batu Tengah, Tawau dan Taman Limauan, Kinarut, Papar. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ikan yu paus pula muncul di perairan Kuala Perlis
Oleh NUR NAZLINA NADZARI

6 September 2021, 9:31 pm
KANGAR – Perairan Kuala Perlis dikunjungi ikan yu paus setelah kelibat hidupan laut yang dianggarkan seberat lima tan metrik tersebut ditemui pada jarak enam batu nautika dari Pantai Kuala Sungai Baru di sini, petang tadi.
Ikan yu paus tersebut ditemui salah seorang daripada pengasas Perlis Nature and Wildlife (PNW), Khairul Anuar Abas, 31, ketika sedang melakukan rondaan di perairan kira-kira pukul 2.08 petang.
Pengasas PNW, Syamil Abd. Rahman berkata, ikan yang boleh mencecah 15 tan metrik itu adalah spesies yang sukar ditemui di perairan Kuala Perlis.
Katanya, penemuan tersebut adalah secara tiba-tiba kerana secara kebetulan ikan itu sedang bermain di kawasan berkenaan dan timbul di permukaan air.
“Ikan ini tidak mengundang bahaya kepada manusia dan hanya akan mengikut bot di perairan ini sahaja.
“Memang tak sangka dia (Khairul Anuar) boleh menemui ikan yang jarang-jarang ada di sini,” katanya di sini hari ini.

Menurutnya, ikan yu paus yang ditemui itu lebih besar daripada bot gentian kaca nelayan.
“Ikan tersebut juga jika ditemui biasanya semasa cuaca cerah dan berada kira-kira tiga hingga enam batu nautika dari pantai,” ujarnya.
Terdahulu, Kosmo! melaporkan seekor ikan lumba-lumba jenis Irrawaddy sepanjang 2.5 meter dengan berat kira-kira 150 kilogram ditemui mati terdampar di tepi laut berhampiran Kampung Kurung Tengar, Kuala Perlis kira-kira pukul 9 pagi tadi. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


[VIDEO] Kelibat harimau kumbang sesat berjaya dirakam
Oleh MOHD RASDAN AHMAD

6 September 2021, 8:45 pm
PETALING JAYA – Klip video mengenai kelibat seekor harimau kumbang yang sedang melintas sebatang jalan raya kini tular di media sosial.
Menerusi video berdurasi 1 minit 19 saat itu menyaksikan seekor harimau kumbang seperti sesat dan baru keluar daripada hutan berhampiran jalan raya tersebut.
Berdasarkan percakapan individu yang merakamkan kelibat harimau kumbang tersebut berkemungkinan kejadian itu berlaku di Sarawak.
Namun, lokasi sebenar kejadian itu berlaku tidak dinyatakan secara tepat.
Dalam ruangan komen rata-rata orang ramai terkejut dan turut menasihatkan para penunggang basikal yang biasa melalui jalan sunyi seperti itu supaya lebih berhati-hati.
“Orang berbasikal perlu hati-hati, tidak mustahil kejadian ini akan berlaku lagi selepas ini. Dalam video ini ada nampak papan tanda warna hijau di sebelah kiri.

“Kalau pengetahuan saya ini bukan kawasan Langat (Hulu Langat) ini di tempat lain. Namun dekat mana kejadian ini saya harap biker berhati-hati,” jelas Ismail Palatau.
“Saya rasa tidak perlu tahu kejadian ini di mana. Sekali orang dah tahu makin ramai orang nak cari dan tengok. Mendedahkan dia pada publik adalah cara yang salah. Pemburu di mana-mana sebenarnya,” jelas Yhna Ysf. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lelaki mengamuk elak dari ditahan
Oleh MUHD AFIQ AL-HAFIZ MAT YUSOF

6 September 2021, 11:33 pm
KAJANG – Seorang lelaki disyaki kurang siuman membuat onar dengan mengamuk termasuk membaling barangan dan mengugut mahu memotong saluran getah tong gas petroleum cecair (LPG) ketika proses penahanan di Jalan Semenyih Sentral 1 di sini hari ini.
Dalam kejadian kira-kira pukul 4.05 petang itu, sepasukan polis dari Bahagian Siasatan Jenayah Ibu Pejabat Polis Daerah Kajang telah ke rumah tersebut bagi mengesan suspek berusia 34 tahun yang dipercayai terlibat dalam satu kes ugutan jenayah pada 28 Ogos lalu.
Ketua Polis Daerah Kajang, Asisten Komisioner Mohd. Zaid Hassan berkata, pihaknya telah menerima laporan polis yang dibuat seorang pengadu berhubung kejadian pada 28 Ogos lalu.
“Suspek telah datang ke sebuah syarikat penghantaran barang dengan memegang sebilah parang dan mengugut akan mencederakan sesiapa yang mahu melawannya.
“Pengadu telah menghubungi polis dan sebaik ketibaan anggota polis, suspek telah melarikan diri,” katanya dalam satu kenyataan di sini hari ini.
Mengulas lanjut, pihaknya telah ke rumah suspek untuk menahannya namun suspek telah mengamuk dengan membaling dan memecahkan barangan di dalam rumah tersebut.

“Suspek juga cuba memotong saluran getah tong gas petroleum cecair (LPG) dan meletakkan di hadapan rumah untuk meletupkan rumah termasuk mengunci pintu bagi mengelakkan dari ditahan.
“Suspek telah dipujuk secara baik namun masih berdegil. Polis telah meminta bantuan Jabatan Bomba dan Penyelamat Balai Semenyih untuk memasuki rumah tersebut sebelum berjaya menahan suspek.
“Suspek yang telah berkahwin tersebut mempunyai lima rekod penyalahgunaan dadah dan dua rekod berkaitan jenayah. Suspek turut didapati terlibat dalam dua kes berasingan di bawah Seksyen 506 Kanun Keseksaan pada Selasa lalu dan Seksyen 427 Kanun yang sama pada 29 Ogos lalu,” jelasnya.
Kes disiasat di bawah Seksyen 506 Kanun Keseksaan kerana ugutan jenayah. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pemburu tangkap aligator 360 kilogram
Oleh KOSMO!

6 September 2021, 9:00 pm
WARREN, Mississippi – Seorang pemburu yang memburu buat pertama kalinya Sabtu lalu berjaya menangkap seekor aligator seberat 362 kilogram di Warren, Mississippi, lapor laman berita Mail Online kelmarin.
Hanya 920 permit memburu aligator dikeluarkan setiap tahun di negeri Mississippi dan Ty Powel, 28, dari Columbia bertuah kerana mendapat permit yang dipohon ribuan individu lain pada tahun pertamanya.
Powell berjaya menangkap seekor aligator sepanjang 3.9 meter dengan dibantu empat lagi pemburu berpengalaman.
Powell berkata, dia berasa seronok memburu buat pertama kalinya dan akan memohon permit sama tahun depan.
“Saya percaya perasaan seronok menyebabkan saya tidak berasa gentar.
“Saya sangat kagum apabila melihat haiwan itu muncul di permukaan air dan berasa amat penat selepas menghabiskan masa selama satu jam membawanya ke daratan,” katanya.

Powell merakam penghargaan kepada empat pemburu lain yang memberi bimbingan kepadanya.
“Ia adalah pengalaman perburuan seumur hidup. Keempat-empat lelaki ini berada bersama saya dan saya mengucapkan terima kasih kepada mereka kerana telah membantu menangkap aligator tersebut,” jelas Powell.
Powell berkata dia merupakan seorang pemburu tegar dan amat menyukai aktiviti itu sejak dari kecil. -Agensi


[VIDEO] Pemandu lori sondol King positif dadah
Oleh MUHD AFIQ AL-HAFIZ MAT YUSOF

6 September 2021, 8:49 pm
KUALA LUMPUR – Pemandu lori yang merempuh lima buah kenderaan dalam kejadian di Jalan Ipoh petang tadi didapati positif dadah jenis Methamphetamine dan Amphetamin.
Ketua Jabatan Siasatan dan Penguatkuasaan Trafik Kuala Lumpur, Asisten Komisioner Sarifudin Mohd. Salleh berkata, kejadian berlaku pada pukul 2.40 petang selepas pemandu lori berusia 25 tahun itu gagal mengawal kenderaan.
“Siasatan awal mendapati, pemandu lori warga tempatan tersebut telah memandu dari arah Jalan Duta menghala ke Sentul sebelum gagal mengawal kenderaan dan merempuh laju lima kenderaan.
“Pemandu lori berkenaan telah merempuh kenderaan lain yang sedang berhenti di lampu isyarat. Kelima-lima kenderaan terlibat adalah dua Perodua Myvi, Proton X70, Honda Hrv dan Peugeot 208.
“Pemandu yang memandu Myvi berwarna kuning berusia 45 tahun tersebut hanya mengalami kecederaan ringan pada bahagian muka dan telah mendapat rawatan di Hospital Kuala Lumpur,” katanya dalam satu kenyataan di sini hari ini.
Mengulas lanjut, sementara pemandu kenderaan lain tidak mengalami sebarang kecederaan parah dan mereka telah mendapatkan rawatan sebelum dibenarkan pulang.

“Kita juga telah menahan pemandu lori berkenaan dan mendapati lelaki terbabit tidak berada dalam pengaruh alkohol namun positif dadah jenis Methamphetamine dan Amphetamin.
“Pemandu lori berkenaan telah dibawa ke Ibu Pejabat Polis Daerah Dang Wangi untuk tindakan lanjut dan siasatan diklasifikasikan di bawah Seksyen 44(1A) Akta Pengangkutan Jalan 1987 kerana memandu di bawah pengaruh dadah,” ujarnya.
Terdahulu, Kosmo! melaporkan, beberapa buah kenderaan mengalami kerosakkan selepas dirempuh sebuah lori di persimpangan lampu isyarat Jalan Ipoh di sini petang tadi. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Enam tahanan Palestin lolos dari penjara kawalan ketat Israel
Oleh KOSMO!

6 September 2021, 7:52 pm
TEL AVIV – Enam tahanan Palestin berjaya meloloskan diri dari sebuah penjara kawalan ketat Israel dalam apa yang disifatkan Perdana Menteri, Naftali Bennet sebagai insiden serius, lapor akhbar Guardian hari ini.
Polis dan tentera Rejim Zionis melancarkan operasi memburu keenam-enam tahanan itu selepas mereka melarikan diri dari Penjara Gilboa di utara Israel hari ini.
“Lima tahanan  merupakan anggota pergerakan Jihad Islam dan seorang lagi adalah bekas komander Briged Syahid Al-Aqsa,”  kata perkhidmatan penjara.
Komander perkhidmatan penjara utara Israel, Arik Yaacov berkata, enam tahanan itu menggali lubang dari lantai sel penjara sehingga ke luar tembok penjara.
Penjara terletak sekitar 4 kilometer dari sempadan Tebing Barat yang diduduki Rejim Zionis itu merupakan antara penjara kawalan paling ketat di Israel. Ia menempatkan rakyat Palestin yang didapati bersalah atau disyaki terlibat dalam aktiviti anti-Israel termasuk serangan maut.
Sebuah organisasi tahanan Palestin menyatakan bahawa empat tahanan itu menjalani hukuman penjara seumur hidup.

Dalam pada itu, beberapa kumpulan serpihan Palestin memuji insiden tersebut.
“Kejayaan besar ni sekali lagi membuktikan bahawa keazaman dan kecekalan askar kami yang ditahan di dalam penjara musuh tidak dapat dikalahkan,” kata seorang jurucakap pergerakan  Hamas, Fawzi Barhoum.
Sementara itu, pejabat Bennett menyatakan bahawa beliau telah bercakap dengan Menteri Keselamatan Dalam Negeri Israel dan menganggap insiden serius itu memerlukan usaha dan kerjasama pasukan keselamatan untuk memburu tahanan terbabit. – Agensi


Azizulhasni terima surat tawaran biasiswa UPSI
6 September 2021, 7:13 pm
PETALING JAYA – Jaguh berbasikal negara, Datuk Mohd. Azizulhasni Awang sudah menerima surat tawaran biasiswa melanjutkan pengajian di peringkat Ijazah Doktor Falsafah daripada Universiti Pendidikan Sultan Idris (UPSI).
Naib Canselor UPSI, Prof Datuk Dr Md. Amin Md. Taff berkata, Azizulhasni menerima tajaan Biasiswa Bitara Pasca Siswazah peringkat Sarjana selama dua tahun bernilai RM42,225 atau Doktor Falsafah (tiga tahun) bernilai RM103,700.
“Penawaran insentif kecemerlangan itu ditawarkan secara terbuka bermula 1 September 2021 hingga 31 Disember 2024.
“Tawaran berkenaan adalah penghargaan pihak UPSI atas pencapaian cemerlang atlet itu yang melakar kejayaan dalam basikal trek di Sukan Olimpik 2020 di Tokyo, Jepun baru-baru ini,” ujarnya.
Terdahulu, beliau menyerahkan dokumen berbentuk surat tawaran biasiswa dalam sesi ringkas di Kampus Sultan Azlan Shah, Proton City, Perak hari ini.
Pada masa sama, beliau turut menyampaikan surat tawaran jawatan pensyarah universiti gred DS45/51/53 kepada jaguh berbasikal itu.

Ujar beliau lagi, melalui penerimaan tawaran itu membolehkan Azizulhasni memberi fokus dan tumpuan untuk meraih pingat emas pertama negara di Olimpik Paris pada 2024.
Sementara itu, Azizulhasni dilihat terharu apabila diraikan pada sesi tersebut dan beliau turut teruja ketika dibawa melawat Fakulti Sains Sukan dan Kejurulatihan (FSSKj) disusuli sesi perkongsian pengalaman kejayaan dalam bidang sukan ‘From Zero To Hero’ secara online anjuran fakulti tersebut dan Persatuan Sains Sukan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Hujan, ribut petir dijangka badai 11 negeri petang ini
Oleh AHMAD SHAHERMAN SHAMSURI

6 September 2021, 6:43 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir dan hujan lebat di 11 buah negeri petang ini.
Menerusi satu kenyataan di laman Facebooknya sebentar tadi, MetMalaysia memaklumkan antara negeri yang terlibat adalah Perak, Terengganu, Pahang, Selangor, Wilayah Persekutuan Kuala Lumpur, Putrajaya, Negeri Sembilan, Melaka, Johor, Sabah dan Sarawak.
“Di Perak kawasan yang terlibat adalah Batang Padang dan Muallim, manakala di Terengganu adalah sekitar kawasan Hulu Terengganu.
“Bagi negeri Pahang pula, kawasan terlibat adalah Lipis, Raub, Jerantut, Maran, Kuantan serta Rompin, manakala untuk negeri Selangor ia membabitkan kawasan Kuala Selangor, Klang, Petaling, Kuala Langat, Hulu Langat dan Sepang,” katanya di Facebook.
Sementara itu, bagi Wilayah Persekutuan Kuala Lumpur dan Putrajaya pula hampir keseluruhan kawasan akan mengalami ribut petir dan hujan lebat termasuk juga negeri Melaka.
“Bagi Negeri Sembilan pula, kawasan yang terlibat adalah daerah Jelebu dan Seremban, manakala bagi Johor ia membabitkan kawasan Tangkak, Segamat, Muar, Batu Pahat, Kluang, Pontian, Kulai serta Johor Bahru.

“Di Sarawak pula, ia membabitkan kawasan Sri Aman, Betong, Sarikei (Pakan dan Julau), Sibu (Kanowit dan Selangau), Kapit (Song), Bintulu (Tatau) dan Limbang (Lawas),” ujar MetMalaysia.
Untuk negeri Sabah pula, MetMalaysia meramalkan kawasan pedalaman antaranya Sipitang, Tambunan, Pantai Barat (Ranau dan Kota Belud), Tawau, Kunak, Lahad Datu, Sandakan, Kudat (Kota Marudu dan Pitas) akan mengalami ribut petir beserta hujan lebat pada petang ini.
Tambah MetMalaysia, keadaan cuaca tersebut dijangka akan berlarutan sehingga pukul 8 malam. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ubah suai rumah jadi kedai runcit
Oleh MOHAMAD NAUFAL MOHAMAD IDRIS

6 September 2021, 6:41 pm
KLANG – Modus operandi warga Mynamar mengubah suai rumah menjadi kedai runcit terbongkar apabila diserbu pihak berkuasa di Taman Indah Sungai Pinang di sini semalam.
Serbuan selama sejam bermula 12 tengah hari dilakukan Majlis Perbandaran Klang (MPK) itu turut merampas barangan perniagaan premis tersebut seperti bahan makanan, ubat-ubatan, barangan kecantikan bernilai RM3,000 daripada kedai tersebut
Timbalan Pengarah Penguatkuasa MPK, Shahrul Hazri Abd. Majid berkata, operasi itu hasil maklumat awam dan intipan pihaknya selama dua minggu terhadap kegiatan perniagaan warga asing itu.
Katanya, semasa serbuan terdapat tiga orang pekerja warga Myanmar di rumah tersebut.
“Perniagaan runcit itu dijalankan tanpa lesen dengan menyita segala barangan runcit tersebut,” katanya ketika dihubungi Kosmo! hari ini.
Kata Shahrul Hazri, kes tersebut disiasat mengikut Undang-Undang Kecil Pelesenan Tred, Perniagaan dan Perindustrian MPK 2007.

Tambah beliau, pihaknya sebelum ini juga telah mengambil tindakan sama terhadap peniaga warga asing di Blok Perbadanan Kemajuan Negeri Selangor (PKNS), Jalan Pasar Baru.
“Justeru, penduduk di daerah ini diminta menyalurkan maklumat sekiranya mengesyaki sebarang aktiviti perniagaan tanpa lesen dilakukan warga asing,” tegasnya. -K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tular video lelaki kahwin dengan tiga wanita serentak
Oleh KOSMO!

6 September 2021, 8:00 pm
JAKARTA – Satu  klip video memaparkan seorang lelaki didakwa berkahwin dengan tiga wanita secara serentak menjadi tular di media sosial serta mencetuskan perdebatan dalam kalangan netizen mengenai kesahihan rakaman tersebut, lapor laman berita Suara.com hari ini.
Dalam video yang dimuat naik itu, lelaki tersebut kelihatan mengenakan baju pengantin adat Jawa dan  diiringi oleh tiga wanita didakwa isteri-isterinya.
Dua daripada mereka  turut memakai pakaian pengantin lengkap dengan perhiasan kepala seperti  dipakai oleh pengantin perempuan berketurunan Jawa.
Bagaimanapun, wanita ketiga sekadar memakai baju kebaya tanpa perhiasan pada bahagian kepalanya.
Keempat-empat mereka berjalan seiringan menuju ke pelamin dan kemudiannya bersalaman dengan tetamu yang hadir.
“Keempat-empat pengantin kelihatan sangat bahagia ketika majlis perkahwinan mereka,” tulis keterangan pada video yang dimuat naik di laman Instagram itu.

Bagaimanapun, ada dalam kalangan netizen berpendapat bahawa video itu adalah strategi pemasaran seorang jurusolek yang ingin mempromosikan solekannya.
Jurusolek tersebut dikatakan merupakan individu pertama yang memuat naik video itu dan mendakwa bahawa lelaki berkenaan berkahwin dengan tiga wanita itu secara serentak.
“Strategi pemasaran jurusolek,” komen seorang netizen yang tidak mempercayai kesahihan video itu.
“Inilah sebabnya mengapa ramai orang muda masih bujang,” kata seorang lagi. – Agensi


Laman web ‘diserbu’, jam Buruj licin gara-gara Siti Kasim
Oleh SITI AMINAH MOHD YUSOF

6 September 2021, 6:51 pm
PETALING JAYA – Laman web yang menjual jam tangan jenama Buruj sesak dengan model Buruj Adam Hawa Rose Gold untuk lelaki habis terjual, hari ini.
Pengasas dan Ketua Pegawai Eksekutif Buruj, Mohamad Basri Ibrahim berkata, laman web rasmi menjual jam tangan berkenaan menerima trafik yang amat tinggi sejak semalam.
“Laman web kami menerima trafik yang sangat tinggi sehingga crash (ranap) dan terpaksa menaik taraf ke cloud hosting (pelayan awan) yang lebih tinggi,” katanya hari ini.
Jam tangan jenama Buruj ini dijual pada harga RM279 selepas diskaun 15 peratus daripada harga sebenar RM330.
Terdahulu Menteri di Jabatan Perdana Menteri (Hal Ehwal Agama), Senator Idris Ahmad menjawab tuduhan peguam dan aktivis Siti Kasim yang mendakwa beliau menggunakan jam tangan mewah berjenama Rolex.
Bagaimanapun, Naib Presiden PAS itu menerusi ciapan di laman Twitter berkata, beliau hanya memakai jam tangan jenama Buruj bagi membantu memudahkannya mengetahui arah kiblat serta waktu solat.
“Untuk pengetahuan, jam Buruj ini sudah lama saya pakai. Senang hendak tahu waktu solat dan arah kiblat.

“Boleh solat di mana-mana. Dalam pejabat yang baru masuk pun senang hendak menentukan arah kiblat,” tulisnya semalam.
Terdahulu Siti Kasim atau nama lengkapnya Siti Zabedah Kasim dalam satu hantaran di media sosial meminta pengikut laman Twitter miliknya melihat jam berwarna keemasan kepunyaan Idris yang disangkanya jam jenama mewah Rolex.
Pengendali laman Facebook rasmi Dewan Bahasa dan Pustaka (DBP) hari ini turut memuat naik poster menerangkan maksud perkataan buruj.
“Kata nama (astronomi) sekumpulan bintang yang berdekatan antara satu sama lain pada satu kawasan langit yang dibentuk menjadi transformasi tertentu seperti geometri dan haiwan,” katanya.
Hantaran DBP itu mendapat lebih 4,000 tanda suka dan dikongsi lebih 600 kali. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


‘Jangan berlagak tayang sijil vaksinasi’
Oleh NABIL AIMAN NOR AZWAN

6 September 2021, 7:21 pm
PETALING JAYA – Gelagat sekumpulan lelaki seolah-olah berbangga dapat menikmati hidangan di sebuah kedai makan sambil menayang sijil digital vaksinasi pada telefon pintar masing-masing dikecam netizen baru-baru ini.
Berdasarkan sebuah video berdurasi 13 saat yang dikongsi @Jamalhujan di TikTok, kelihatan sekumpulan lelaki menunjukkan sijil digital vaksinasi sambil menikmati hidangan di atas meja.
Menerusi video itu, dia merakam gelagat rakannya yang gembira apabila akhirnya dapat melakukan aktiviti ‘dine-in’ setelah beberapa bulan ‘berkurung’ di rumah.
Perkongsian tersebut, meraih 1.8 juta tontonan dan 7,363 komen pengguna sosial media yang memberikan pelbagai reaksi terhadap sikap ‘angkuh’ dan disifatkan tidak menjaga sensitiviti orang ramai.
“Penyebab merebak jangkitan Covid-19, walaupun dah cukup dos duduk rumah sahaja,” kata @AmirAshraff
“Jagalah sikit hati orang ramai, walaupun dah lengkap dos tak perlu menunjuk-nunjuk sijil itu,”@SulaimanZabyy

“Budak-budak baru dapat sijil vaksin, janganlah berlagak macam dia seorang ambil vaksin,” @Ilasuhaila
Perkongsian itu mendapat perhatian orang ramai kerana banyak individu yang masih belum lengkap vaksinasi. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wanita bogel ganggu trafik di Chon Buri
Oleh KOSMO!

6 September 2021, 7:30 pm
BANGKOK – Keadaan lalu lintas di sebatang jalan di Sukhumvit dalam wilayah Chon Buri kelmarin diganggu oleh kelibat seorang wanita yang berlari sambil berbogel, lapor laman berita Thaiger News.
Anggota dari Pejabat Polis Saensuk bersama petugas keselamatan tiba di lokasi kejadian kira-kira pukul 7 pagi (waktu tempatan)  selepas menerima maklumat mengenainya.
Wanita berusia 58 tahun yang tidak didedahkan identitinya itu dilaporkan menjerit ke arah orang ramai supaya tidak mendekatinya kerana dia positif virus Covid-19.
Petugas keselamatan dan anggota  polis menyifatkan wanita itu sebagai ‘amat tidak memberikan kerjasama’ di lokasi kejadian.
Menurut seorang saksi, insiden bermula dengan satu pertelingkahan kecil di jalan Sukhumvit apabila sebuah kenderaan jenis sedan dan trak berlanggar.
Kemudian, wanita tersebut keluar daripada kereta  sedan itu dalam keadaan berbogel.

Tidak dapat dipastikan sama ada wanita tersebut memandu dalam keadaan bogel atau dia telah menanggalkan pakaiannya selepas kemalangan tersebut.
Polis  mengambil masa selama satu jam untuk memujuk menahan wanita tersebut selain terpaksa memakai peralatan perlindungan diri (PPE) selepas dia mendakwa dirinya positif Covid-19.
Wanita itu kemudian dibawa ke sebuah hospital tempatan untuk menjalani ujian saringan Covid-19 dan polis turut menghubungi ahli keluarganya bagi mengenal pasti sama ada dia mempunyai sejarah sakit mental. -Agensi


Percaya keputusan MB ikut dasar parti – Anwar
Oleh MOHD RASDAN AHMAD

6 September 2021, 6:57 pm
PETALING JAYA – Datuk Seri Anwar Ibrahim percaya Menteri Besar, Datuk Seri Amiruddin Shari dan kerajaan negeri Selangor akan mengambil tindakan selaras dengan dasar Parti Keadilan Rakyat (PKR) berkait isu penyahwartaan Hutan Simpan Kuala Langat Utara baru-baru ini.
Presiden PKR itu berkata, pihak parti juga telah mendengar penjelasan daripada Amiruddin terkait isu tersebut dan yakin akan menyelesaikan perkara itu sebaik mungkin.
“Kami di pihak PKR telah mendengar penjelasan oleh Menteri Besar Selangor Amiruddin Shari terkait isu penyahwartaan Hutan Simpan Kuala Langat Utara (HSKLU) baru-baru ini.
“Dan pada dua hari selepas itu, saudara Amiruddin Shari juga telah bertemu dengan saya untuk perbincangan lanjut terkait hal yang sama.
“Oleh yang demikian, saya percaya Menteri Besar dan kerajaan negeri akan mengambil tindakan yang selaras dengan dasar parti terkait pengekalan dan pemeliharaan alam sekitar dan hutan simpan,” jelasnya melalui satu kenyataan sebentar tadi.
Terdahulu, Kosmo! melaporkan kerajaan negeri Selangor meneruskan tindakan menyahwartakan seluas 536.7 hektar tanah Hutan Simpan Kuala Langat Utara walaupun mendapat bantahan dari pelbagai pihak termasuk penduduk kawasan sekitar.

Sebelum ini, Kementerian Tenaga dan Sumber Asli (KeTSA) secara dasarnya tidak bersetuju terhadap tindakan pewartaan keluar Hutan Simpan Kuala Langat Utara khususnya di peringkat awal cadangan oleh kerajaan negeri Selangor.
Menteri KeTSA, Datuk Seri Takiyuddin Hassan berkata, kementerian juga telah mengemukakan bantahan rasmi kepada kerajaan negeri Selangor berhubung perkara itu tahun lalu.
Beliau berkata, KeTSA memandang berat dan mengambil perhatian pewartaan keluar Hutan Simpan Kuala Langat Utara yang melibatkan kehilangan sebahagian daripada keluasan asal iaitu seluas 957.63 hektar.
Ini kerana, menurutnya sehingga tahun 2019, data Jabatan Perhutanan Semenanjung Malaysia (JPSM) menunjukkan jumlah kawasan berhutan Negeri Selangor adalah pada 31.74 peratus. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kanak-kanak ketagih vape ‘kuat’ ibarat menghisap 125 batang rokok
Oleh KOSMO!

6 September 2021, 7:00 pm
LONDON – Kanak-kanak di Britain dilaporkan membeli vape yang memiliki kekuatan sama seperti 125 batang rokok dalam trend yang mencetuskan kebimbangan kesihatan di Britain, lapor laman berita Mail Online semalam.
Vape tersebut dikatakan sangat kuat dan boleh menyebabkan penggunanya mengalami pendarahan hidung  berpanjangan, batuk berdarah, sakit dada dan pening kepala.
Lebih 53,000 vape jenama Greek Bars itu dijual  setiap minggu di kedai-kedai vape biarpun mempunyai kandungan nikotin dua kali ganda lebih tinggi daripada jumlah yang dibenarkan, manakala ribuan lagi dilaporkan dibeli secara online.
Walaupun penjualan vape kepada remaja berusia bawah 18 tahun diharamkan, namun media sosial dipenuhi dengan hantaran daripada remaja dan kanak-kanak tentang vape tersebut.
Tanda pagar #geekbar mempunyai 46 juta tontonan di aplikasi sosial TikTok termasuk kandungan video yang memuji ‘perisanya yang enak’ selain bergurau tentang ‘ketagihan’ pada  alat tersebut yang disamakan dengan kokain.
Namun, kebimbangan terbesar adalah terhadap produk Geek Bar yang sangat kuat dan dijual pada harga antara £5 hingga £7 (RM28 hingga RM40).

Dos nikotin yang tinggi boleh memberi kesan kepada perkembangan otak remaja.
Profesor pediatrik dKolej Imperial London, Andrew Bush  memberi amaran bahawa menghisap vape adalah ‘krisis besar bagi golongan muda.’
“Ia memikat kanak-kanak dan menjadikan mereka ketagih nikotin. Perkara ini amat membimbangkan.
“Tiada sesiapa yang tahu apa sebenarnya ada di dalam cecair ini dan meletakkan bahan kimia panas yang tidak diketahui kandungannya ke dalam paru-paru merupakan satu idea yang buruk,” katanya. – Agensi


Geng Ahai sasar kedai elektronik kereta tumpas
Oleh KHAIRULMIZAN YAHYA

6 September 2021, 5:55 pm
KUANTAN – Satu kumpulan yang aktif melakukan jenayah pecah kedai barangan elektronik kereta dikenali sebagai Geng Ahai tumpas selepas tiga ahli mereka diberkas polis, Rabu lalu.
Kumpulan itu aktif melakukan jenayah di sekitar bandar ini malah dalam tempoh dua bulan sebanyak empat kes pecah kedai membabitkan kumpulan berkenaan dilaporkan.
Ketua Polis Daerah Kuantan, Asisten Komisioner Mohamad Noor Yusof Ali berkata, tangkapan itu adalah susulan daripada satu laporan polis berkaitan kes pecah kedai barangan elektronik kereta di Air Putih, di sini pada 30 Ogos lalu.
“Siasatan awal kes berkenaan mendapati, pintu pagar bahagian hadapan kedai berkenaan telah terbuka dan mangga pintu juga diumpil selain keadaan dalam kedai berselerak.
“Pemilik kedai telah membuat pemeriksaan dan mendapati barang yang hilang adalah peralatan elektronik kereta dan pelbagai spanar dengan anggaran kerugian sebanyak RM50,000,” katanya dalam sidang akhbar, di sini, hari ini.
Menurutnya susulan itu, Jabatan Siasatan Jenayah (JSJ) Ibu Pejabat Polis Daerah (IPD) Kuantan telah menubuhkan satu pasukan khas untuk mengesan sekali gus menangkap suspek.

Katanya, bertindak atas maklumat risikan, pasukan khas terbabit berjaya menangkap tiga lelaki di rumah masing-masing di Air Putih dan Kampung Tengah, di sini, Rabu lalu.
“Selain itu, pasukan terbabit turut menemui beberapa peralatan pecah rumah serta pelbagai barangan elektronik kereta dipercayai dicuri di rumah suspek selain turut merampas sebuah kereta dipercayai dicuri di Johor.
“Hasil semakan mendapati, tiga suspek berusia 39 hingga 51 tahun itu masing-masing mempunyai 12, 18 dan 25 rekod lampau bersabit kesalahan jenayah serta dadah dan mereka kini direman sehingga 7 September ini,”katanya.
Dalam pada itu Mohamad Noor berkata, dengan tertumpasnya Geng Ahai ini, pihaknya percaya polis berjaya menyelesaikan empat kes pecah kedai di sekitar daerah ini selain satu kes curi kereta di Johor.
Katanya, kes itu masih disiasat mengikut Seksyen 457 Kanun Keseksaan yang membawa hukuman penjara sehingga 14 tahun atau denda dan sebat bagi kesalahan kedua dan seterusnya.
“Selain itu, ia juga akan disiasat mengikut Seksyen 379A Kanun Keseksaan kerana curi kenderaan dan boleh dijatuhkan hukuman penjara tidak lebih tujuh tahun atau denda,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Mayat pemandu Perodua Myvi hanyut ditemui dalam timbunan pasir
Oleh IVAN AMIRUL

6 September 2021, 6:02 pm
KOTA KINABALU – Mayat pemandu Perodua Myvi yang hilang sejak Jumaat lalu selepas kereta dihanyutkan arus deras ditemui dalam keadaan timbunan pasir di tebing sungai Kampung Dambai, Jalan Kionsom, Inanam hari ini.
Mangsa, Simon Sange Tupe, 68, ditemui kira-kira pukul 1.30 petang tadi oleh dua beradik sebelum memaklumkan tentang penemuan itu kepada pihak berkuasa.
Ketua Polis Daerah Kota Kinabalu, Asisten Komisioner Mohd. Zaidi Abdullah berkata, mayat ditemui tertanam di dalam timbunan pasir di kawasan Kampung Dambai kira-kira satu kilometer daripada lokasi pertama kejadian Perodua Myvi berkenaan dihanyutkan.
“Mayat mangsa dibawa ke Hospital Queen Elizabeth (HQE) untuk menjalani proses ujian Covid-19 sebelum bedah siasat dijalankan.
“Setakat ini, kes diklasifikasikan sebagai kematian mengejut,” katanya ketika dihubungi sebentar tadi.
Sementara itu, Ketua Balai Bomba dan Penyelamat (BBP) Lintas, Agustavia Joe Guasi berkata, operasi mencari dan menyelamat (SAR) ditamatkan pada pukul 2.20 petang selepas mayat mangsa ditemui.

“Mayat mangsa dikeluarkan pasukan bomba dan penyelamat sebelum diserahkan kepada pihak polis untuk tindakan lanjut,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pemilik kebun buat pembakaran terbuka dikompaun RM2,000
Oleh MOHD SYALMIZI HAMID

6 September 2021, 5:32 pm
BALIK PULAU – Seorang pemilik kebun di sini dikompaun RM2,000 selepas didapati melakukan pembakaran secara terbuka hari ini.
Pengarah JAS negeri, Sharifah Zakiah Syed Sahab berkata, pihaknya melakukan tindakan itu selepas pihaknya menerima aduan orang awam terhadap isu pencemaran udara tersebut.
“Siasatan mendapati pembakaran yang dilakukan itu melibatkan sebahagian kawasan kebun yang tidak diselia dan berpotensi merebak ke kawasan lain.
“Orang ramai diingatkan agar tidak melakukan pembakaran terbuka terutama di kawasan yang mudah terbakar pada dalam keadaan cuaca panas dan kering.
“Ini kerana selain daripada mencemar dan mengganggu masyarakat sekeliling, ia juga mudah merebak ke kawasan belukar mahu pun hutan,” katanya dalam satu kenyataan hari ini.
Menurut Sharifah Zakiah, mengikut seksyen 29A, Akta Kualiti Alam Sekeliling 1974, individu yang disabitkan kesalahan melakukan pembakaran terbuka boleh didenda tidak melebihi RM500,000 atau penjara tidak melebihi 5 tahun atau kedua-duanya sekali.

“Kompaun minimum sebanyak RM2000 juga boleh dikenakan bagi setiap kesalahan,” katanya lagi.
Dalam pada itu, beliau berkata, berdasarkan rekod aduan rasmi yang diterima pihaknya, terdapat 547 aduan pembakaran terbuka diterima sepanjang tahun ini setakat hari ini.
Menurutnya, orang awam diminta menyalurkan sebarang maklumat tentang pencemaran ke talian bebas tol JAS 1-800-88-2727 atau email [email protected] dan melalui portal e-aduan JAS di https://eaduan.doe.gov.my. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Laporan kematian Covid-19 bukan dalam tempoh 24 jam
Oleh IVAN AMIRUL

6 September 2021, 5:28 pm
KOTA KINABALU – Menteri Kesihatan, Khairy Jamaluddin memaklumkan jumlah kematian tinggi berkaitan Covid-19 di tempat dengan kadar vaksinasi tinggi seperti Lembah Klang dan Sarawak, tidak menggambarkan kematian yang berlaku dalam tempoh 24 jam.
Beliau berkata, pihaknya mula melihat penurunan angka kematian di Lembah Klang bagi tempoh dua sehingga tiga minggu sejurus menyelesaikan tunggakan angka kematian.
“Terdapat banyak tunggakan angka kematian berikutan perlu mengesahkan individu yang meninggal dunia itu adalah berpunca daripada Covid-19.
“Kita akan memperlihatkan data terbaharu berkaitan angka kematian pada Rabu ini yang mana statistik berkenaan tidak berlaku dalam tempoh 24 jam,” katanya ketika sidang akhbar selepas mempengerusikan Mesyuarat Badan Bertindak Imunisasi Covid-19 Kebangsaan (CITF) Peringkat Negeri Sabah bersama Ketua Menteri Sabah, Datuk Hajiji Noor.
Sementara itu, ditanya berkaitan peningkatan kes kematian di luar hospital atau ‘brought in dead’ (BID), Khairy memaklumkan majoriti individu yang meninggal dunia itu tidak menjalani ujian saringan yang menyebabkan mereka tidak berada di bawah pemantauan fasiliti kesihatan.
Menurut Khairy, pihaknya mahu memastikan bahawa semua individu yang tidak berada dibawah jagaan fasiliti kesihatan, pejabat kesihatan daerah ataupun klinik swasta harus mendapatkan rujukan atau diletakkan dibawah fasiliti kesihatan sepatutnya.

“Walaupun menjalani kuarantin di rumah, individu berkaitan setidaknya melalui pemantauan dan laporan kendiri mengenai status kesihatan masing-masing.
“Sekiranya menunjukkan gejala, kita boleh melakukan intervensi,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Gunung Jerai berisiko dilanda bencana
Oleh MOHD. RAFIE AZIMI

6 September 2021, 5:19 pm
ALOR SETAR – Keadaan muka bumi di Gunung Jerai dekat sini masih lagi berisiko tinggi untuk dilanda bencana sekiranya terdapat limpahan air melampau berikutan hujan lebat di situ.
Ketua Pengarah Jabatan Bomba dan Penyelamat (JBPM), Datuk Seri Mohammad Hamdan Wahid berkata, limpahan air luar biasa dikhuatiri boleh menyebabkan struktur permukaan bumi di situ menjadi lemah.
Justeru, kata beliau, pihaknya berpandangan bahawa perlu diletakkan sistem amaran bagi membolehkan penduduk menjadi lebih peka terhadap segala kemungkinan yang akan berlaku.
Menurutnya, sistem itu sepatutnya boleh mengesan gegaran dan kemudiannya memberi amaran kepada penduduk setempat.
“Namun apa yang paling penting, komuniti setempat juga perlu tahu apa yang mesti dilakukan selepas menerima amaran itu.
“Kita tidak mahu nanti apabila sistem itu wujud dan memberi amaran, tiba-tiba orang awam tidak tahu apa yang perlu dibuat,” katanya pada sidang akhbar selepas melawat mangsa tragedi aliran puing di Gunung Jerai, Abdullah Morad, 58, di Jalan Putra dekat sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ahmad Zahid sepatutnya terima imuniti terhadap kes pendakwaan
Oleh NUZULSHAM SHAMSUDDIN

6 September 2021, 6:14 pm
KUALA LUMPUR – Pasukan pembelaan memberitahu Mahkamah Tinggi di sini hari ini bahawa Datuk Seri Ahmad Zahid Hamidi sepatutnya menerima imuniti terhadap kes pendakwaan mahkamah kerana mendedahkan semua maklumat berkaitan transaksi melibatkan Yayasannya sendiri.
Peguam, Hisyam Teh Poh Teik yang mewakili Ahmad Zahid ketika berhujah berkata, anak guamnya perlu diberi imuniti kerana sepanjang awal penyiasatan dijalankan Ahmad Zahid telah
membuat pendedahan sepenuhnya berkaitan maklumat transaksi kepada pihak berkuasa.
Namun katanya, pasukan pendakwaan cuba menafikan hak anak guamnya untuk mempertahankan imunitinya di bawah Seksyen 30(7) Akta Suruhanjaya Pencegahan Rasuah Malaysia (SPRM).
“Ahmad Zahid telah beri maklumat dalam dua pernyataan iaitu pada 2 Julai dan 3 Julai 2018 lalu. Malah kenyataan itu disahkan oleh saksi pendakwaan ke-89 yang juga pegawai penyiasat, Fairul Rafiq Hamirudin,” katanya.
Peguam itu berkata demikian ketika prosiding penyerahan hujahan pembelaan di akhir kes pendakwaan bagi kes pecah amanah, rasuah dan pengubahan wang haram melibatkan puluhan juta ringgit dana milik Yayasan Akalbudi membabitkan Ahmad Zahid.
Prosiding berlangsung di hadapan Hakim Datuk Collin Lawrence Sequerah.

Beliau turut berhujah kes yang dipertuduhkan ke atas anak guamnya juga merupakan satu penindasan berlebihan kerana berlakunya ketidak adilan terhadap Ahmad Zahid apabila pihak pendakwaan memilih untuk mendakwa dalam jumlah yang banyak.
“Tidak ada bukti prima facie, apalagi bukti yang banyak seperti yang dihujahkan,” katanya.
Justeru itu beliau berkata, atas faktor-faktor itu, pertuduhan perlu digugurkan terhadap Presiden UMNO itu.
Mengikut pertuduhan Ahmad Zahid, 69, berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, membabitkan puluhan juta ringgit dana milik Yayasan Akalbudi. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Semua PPS tempatkan mangsa banjir Sabah ditutup
Oleh IVAN AMIRUL

6 September 2021, 6:27 pm
BEAUFORT – Semua pusat pemindahan sementara (PPS) menempatkan mangsa banjir Sabah ditutup sepenuhnya petang ini.
PPS terakhir di Dewan Datuk Seri Panglima Mohd. Dun Banir yang menempatkan 75 mangsa banjir membabitkan 25 keluarga di daerah Beaufort ditutup sepenuhnya pada pukul 1.30 petang hari ini.
Jurucakap Angkatan Pertahanan Awam Malaysia (APM) Sabah berkata PPS berkenaan ditutup secara rasmi oleh Pengerusi Jawatankuasa Pengurusan Bencana Daerah Beaufort, Abdul Imam Basirun pada pukul 1.30 petang.
“Penghantaran balik mangsa banjir ke rumah masing-masing dibuat menggunakan kenderaan agensi penyelamat selain sebahagian penduduk menggunakan kenderaan sendiri.
“Bagaimanapun, kita masih dalam situasi bersiap siaga dengan sebarang kemungkinan berikutan cuaca ketika ini tidak menentu,” katanya dalam kenyataan akhbar, di sini, sebentar tadi.
Terdahulu, bilangan penduduk yang masih berada di PPS itu kekal sejak petang semalam setakat pukul 9 pagi tadi. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Polis rampas rokok seludup bernilai RM300,000
Oleh KHAIRULMIZAN YAHYA

6 September 2021, 6:19 pm
KUANTAN – Baru sebulan buat kerja haram sudah kantoi. Begitu nasib yang menimpa seorang lelaki berusia 33 tahun yang bekerja sebagai penjaga stor penyimpanan rokok seludup di perumahan Gambang Makmur, di sini.
Penahanan lelaki berasal dari Perak itu sekali gus membawa kepada rampasan 6,200 karton rokok jenama Lee dianggarkan bernilai RM300,000 yang disimpan di rumah yang dijadikan stor simpanan itu.
Ketua Polis Daerah Kuantan, Asisten Komisioner Mohamad Noor Yusof Ali berkata, lelaki terbabit ditahan di sebuah rumah di Gambang Jaya, di sini selepas polis mendapat maklumat awam.
“Pemeriksaan di dalam rumah itu menemukan lima telefon bimbit pelbagai jenama, sebuah komputer riba, satu passport Malaysia, dan sebuah beg hitam yang berisi wang tunai berjumlah RM24,000.
“Pemeriksaan lanjut turut menemukan tiga kotak yang mengandungi 150 karton rokok jenama Lee dipercayai diseludup yang disimpan di dalam bonet kereta di hadapan rumah terbabit,”katanya dalam sidang akhbar di Stor Barang Kes Berpusat Polis Diraja Malaysia (PDRM) di Indera Mahkota, di sini, hari ini.
Menurutnya, rentetan daripada penahanan itu, suspek telah membawa polis ke sebuah rumah di Gambang Makmur, di sini, yang dijadikan stor penyimpanan dan menemukan 121 kotak berisi 6,050 karton rokok jenama sama.

Katanya, daripada siasatan yang dilakukan mendapati suspek tidak mempunyai sebarang rekod jenayah dan berperanan sebagai penjaga stor rokok seludup terbabit malah baru sebulan berkerja dengan seorang lelaki berasal dari Johor.
“Suspek bertindak sebagai penjaga stor dan akan mengeluarkan stok rokok terbabit kepada pengedar atau ejen yang akan datang untuk mendapatkan bekalan sebelum dijual.
“Kesemua bekalan rokok yang dirampas disyaki baru cuba dijual untuk pasaran di daerah ini dan siasatan lanjut masih dijalankan termasuk memburu dalang utama sindiket penyeludupan rokok terbabit,”katanya.
Ujarnya, suspek kini direman sehingga 10 September ini dan kes berkenaan disiasat mengikut Seksyen 135(1) Akta Kastam 1967. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Penghantar makanan maut motosikal bertembung Toyota Hilux
Oleh MASTURAH SURADI

6 September 2021, 6:34 pm
MERSING – Seorang penghantar makanan maut selepas motosikal ditunggang bertembung dengan sebuah Toyota Hilux dalam kemalangan berlaku di Kilometer 17 Jalan Nitar – Mersing di sini hari ini.
Dalam kejadian kira-kira pukul 11 pagi itu menyebabkan mangsa, Mohd. Farid Jaafar, 38 yang menunggang motosikal jenis Honda EX5 maut akibat cedera parah.
Ketua Polis Daerah Mersing, Superintendan Cyril Edward Nuing berkata, maklumat awal diterima dari pemandu Toyota Hilux dipandu lelaki berusia 36 tahun memaklumkan dia dalam perjalanan dari arah Endau menuju ke arah Kluang.
Katanya, sebaik tiba di tempat kejadian terdapat sebuah motosikal telah memasuki laluannya menyababkan pemandu Toyota Hilux cuba untuk mengelak ke kiri bahu jalan namun tetap berlanggar dengan motosikal tersebut.
“Akibat perlanggaran tersebut, penunggang motosikal yang juga bekerja sebagai penghantar makanan mendapat kecederaan parah dan dirujuk ke Hospital Mersing bagi rawatan lanjut.
“Setelah beberapa jam menerima rawatan di Unit Kecemasan Hospital Mersing, mangsa telah meninggal dunia disebabkan ‘road traffic fatality’ dan disahkan oleh pakar perubatan Hospital Mersing.

“Manakala pemandu Toyota Hilux dan penumpang hadapan tidak mengalami kecederaan,”katanya dalam kenyataan hari ini.
Tambahnya, kes diklasifikasikan di bawah Seksyen 41(1) Akta Pengangkutan Jalan 1987 kerana memandu secara cuai dan menyebabkan kematian. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


[VIDEO] Lori sondol enam kereta, king ‘penyek’
Oleh KOSMO!

6 September 2021, 6:12 pm
KUALA LUMPUR – Beberapa buah kenderaan mengalami kerosakkan selepas dirempuh sebuah lori di persimpangan lampu isyarat Jalan Ipoh di sini petang tadi.
Kejadian kira-kira pukul 3 petang tersebut telah dirakam menerusi kamera papan pemuka (dashcam) sebuah kereta yang memaparkan dengan jelas mengenai insiden tersebut.
Video berdurasi 45 saat itu menunjukkan kira-kira tujuh buah kenderaan telah terlibat dalam kejadian tersebut antaranya Perodua Myvi, Honda HRV, Kia Sorento dan Proton X70.
Rempuhan terbabit turut menyebabkan sebuah kereta Proton X70 melanggar sebatang pokok dan terangkat ke atas bersama Honda HRV akibat rempuhan tersebut.
Keadaan mangsa yang terlibat dan punca kejadian tidak dapat dipastikan.
Difahamkan, kenyataan polis berhubung kejadian akan dikeluarkan dalam masa terdekat. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


5,164 individu walk-in terima vaksin Covid-19 di Kelantan
Oleh ROHANA MOHD. NAWI

6 September 2021, 4:34 pm
KOTA BHARU – Seramai 5,164 penduduk di Kelantan hadir menerima suntikan vaksin Covid-19 secara perkhidmatan daftar terus (walk-in) sejak kaedah itu dilaksanakan di 21 pusat pemberian vaksin (PPV) di negeri ini bermula semalam.
Pengarah Jabatan Kesihatan Kelantan (JKNK), Datuk Dr. Zaini Hussin berkata, kebenaran pemberian vaksin secara walk-in diputuskan pada mesyuarat Sabtu lalu selepas mengambil kira data pendaftaran Program Imunisasi Covid-19 Kebangsaan (PICK) menerusi MySejahtera dan bekalan vaksin negeri itu.
Katanya, berdasarkan jumlah penerima semalam, ia menunjukkan sambutan daripada penduduk amat menggalakkan.
“JKNK melaksanakan langkah ini apabila menerima bekalan vaksin sebanyak 1.2 juta dos daripada Pasukan Petugas Khas Imunisasi Covid-19 (CITF) Kebangsaan pada Ogos lalu dan dijangka 1.2 juta lagi pada bulan ini.
“Bekalan vaksin tiba secara berkala iaitu seminggu sekali dan ia akan mencukupi. Kita juga boleh melaksanakan suntikan antara 32,000 hingga 35,000 dos sehari dengan sasaran seramai 10,750 menerusi kaedah walk-in.
“Jika jumlah penerima secara berterusan bertambah, kita jangka Kelantan dapat mencapai imuniti kelompok atau suntikan vaksin 80 peratus pada 30 September ini,” katanya.

Beliau berkata demikian ketika ditemui pemberita selepas Mesyuarat Jawatankuasa Khas Keselamatan Negeri (JKKN) yang dipengerusikan oleh Menteri Besar Kelantan, Datuk Ahmad Yakob di Kota Darulnaim di sini hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bekas timbalan menteri lapor polis hantaran Facebook berbaur fitnah
Oleh ROSALWANI CHE SOH

6 September 2021, 4:52 pm
TUMPAT- Bekas Timbalan Menteri Pertanian dan Industri Makanan II, Datuk Che Abdullah Mat Nawi tampil membuat laporan polis berhubung penyebaran maklumat palsu di media sosial yang mengaitkan dirinya dalam kes penyelewengan dan salah guna kuasa.
Ahli Parlimen Tumpat itu membuat laporan di Ibu Pejabat Polis Daerah Tumpat di sini bersama bersama peguam yang dilantik iaitu Muhammad Khairul Azwan Azhan dari Tetuan Afiq Aziz & Co.
Muhammad Khairul Azwan berkata, anak guamnya mendapati terdapat satu hantaran yang tular di media sosial yang memfitnahnya menerusi hantaran pemilik akaun Facebook yang menggunakan nama Kudin Tumpat semalam.
Katanya, hantaran yang berbaur fitnah yang mengaitkan Che Abdullah itu turut tular menerusi WhatsApp, Twitter dan Instagram.
Hantaran Facebook berbaur fitnah yang dipercayai ditujukan kepada Che Abdullah tular di media sosial semalam.
“Laporan polis pada hari ini bertujuan supaya pihak berkuasa memulakan penyiasatan terhadap fitnah yang bertujuan merosakkan nama baik beliau dan jawatan yang disandang sebagai Ahli Parlimen.
“Beliau membuat laporan polis adalah untuk menghentikan penyebaran fitnah dan tohmahan ke atas dirinya dan jentera pentadbiran kerajaan di bawah seliaan beliau,” katanya ketika ditemui pemberita di Ibu Pejabat Polis Tumpat di sini hari ini.

Semalam, tular di media sosial Facebook berhubung dakwaan fitnah oleh satu pemilik akaun yang dikaitkan dengan Che Abdullah menerusi paparan jelas jawatan ahli parlimen berkenaan dalam hantaran itu. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Salun rambut saji khidmat seks
Oleh MOHD SYALMIZI HAMID

6 September 2021, 4:44 pm
SEBERANG PERAI – Tiga wanita dipercayai pekerja seks yang sedang leka melayan pelanggan tergamam ketika pasukan polis menyerbu sebuah salun rambut di Nibong Tebal di sini semalam.
Wanita warga asing berusia di antara 22 hingga 25 tahun itu ditahan semasa operasi oleh pasukan dari Bahagian Kongsi Gelap, Maksiat dan Perjudian (D7), Ibu Pejabat Polis Kontinjen Pulau Pinang kira-kira pukul 4.30 petang.
Ketika operasi itu, tiga pelanggan lelaki berusia 43 hingga 48 tahun tersebut turut ditahan.
Menurut Ketua Jabatan Siasatan Jenayah negeri, Senior Asisten Komisioner Rahimi Ra’ais, pihaknya mendapati premis itu telah diubah suai di bahagian dalam yang dipercayai turut menyajikan khidmat seks kepada pelanggan.
“Perkhidmatan itu dipercayai ditawarkan kepada pelanggan tetapnya dan ia beroperasi melalui pintu belakang bagi mengelakkan daripada dihidu pihak berkuasa.
“Pelanggan tetap ini akan menghubungi penjaga premis melalui aplikasi WhatsApp dan membuat tempahan bagi mendapatkan perkhidmatan sebelum datang ke premis itu,” katanya dalam satu kenyataan hari ini.

Rahimi berkata, ketika ditahan, ketiga-tiga pekerja itu dipercayai sedang leka melayan pelanggan, manakala pihaknya turut menahan seorang perempuan warga tempatan berusia 48 tahun yang merupakan pemilik salun rambut itu.
Menurutnya, kes disiasat di bawah Seksyen 372A, Seksyen 372B Seksyen 269 Kanun Keseksaan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rugi RM13,760 ditipu beli kereta dalam talian
Oleh KHAIRULMIZAN YAHYA

6 September 2021, 4:31 pm
KUANTAN – Hasrat seorang lelaki untuk memiliki kereta idaman tidak kesampaian apabila dia ditipu dalam urusan pembelian kereta melalui jualan dalam talian sehingga mengalami kerugian RM13,760.
Ketua Jabatan Siasatan Jenayah Komersial Pahang, Superintendan Mohd. Wazir Mohd. Yusof berkata, kejadian bermula Sabtu lalu apabila mangsa tertarik dengan satu iklan jualan kereta jenis Proton Alza di laman sosial Facebook.
“Mangsa yang berasal dari Bentong telah menghubungi penjual berkenaan melalui WhatsApp dan bersetuju untuk membeli kereta berkenaan.
“Mangsa kemudiannya membuat 11 transaksi ke dua akaun berbeza berjumlah RM13,760 seperti yang diminta suspek dengan pelbagai alasan,”katanya dalam kenyataan, di sini, hari ini.
Menurut Mohd. Wazir, selepas membuat semua bayaran berkenaan, suspek berjanji akan menghantar kereta kepada mangsa namun sehingga kini mangsa belum menerima kereta terbabit.
Katanya, mangsa yang berasa tertipu kemudiannya membuat laporan polis dan kes disiasat mengikut Seksyen 420 Kanun Keseksaan. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Perkenal peraturan industri vape
Oleh MUHAMMAD IKHWAN IDERIS

6 September 2021, 5:17 pm
PETALING JAYA – Perdana Menteri ke-9, Datuk Seri Ismail Sabri Yaakob dan barisan Kabinet baharu diharap lebih cakna kepada komuniti vape yang mendakwa telah sekian lama dipinggirkan.
Menurut Presiden Malaysian Vape Industry Advocacy (MVIA), Rizani Zakaria, perbincangan pelaksanaan peraturan untuk kawal selia industri vape telah lama dirunding namun masih gagal dilaksanakan.
Jelasnya, menerusi kepimpinan baharu, sudah tiba masanya kerajaan membuat kata putus mengenainya.
“Perubahan tampuk pimpinan negara yang sering bertukar menyebabkan perbincangan mengenai pelaksanaan peraturan kawal selia ini tiada penghujung. Akibatnya, hala tuju industri ini terumbang ambing tanpa kepastian.
“Kami berharap kerajaan akan mempertimbangkan cadangan industri untuk memperkenalkan peraturan untuk industri vape, selain cukai eksais terhadap e-cecair bernikotin dalam Bajet 2022 sebagai langkah seterusnya susulan bajet sebelum ini,” katanya dalam satu kenyataan yang dikeluarkan di sini.
Rizani
Pada Bajet 2021, Kerajaan telah mengumumkan cukai eksais ke atas peranti vape dan e-cecair vape tanpa nikotin, namun tidak kepada e-cecair bernikotin.

Rizani menambah, industri vape tempatan pada masa ini dianggarkan bernilai RM2.27 bilion yang membabitkan 3,300 perniagaan dengan lebih daripada 15,000 pekerja dan lebih sejuta pengguna vape.
“Sekiranya industri vape tempatan disuntik dengan peraturan, kami percaya ia dapat berkembang lebih maju menyaingi industri-industri utama lain,” jelasnya.
Dalam pada itu, Ketua Penerangan Perniagaan Vape Malaysia (DPVM), Ashraf Rozali dalam kenyataan sama menyambut baik perlantikan Khairy Jamaludin sebagai Menteri Kesihatan dan berpandangan beliau adalah individu yang berbuat keputusan berpandukan fakta dan bukti.
Ashraf
“Pada 2015, Khairy yang ketika itu Menteri Belia dan Sukan menyarankan kerajaan melaksanakan undang-undang untuk mengawal selia industri vape dengan segera dan tidak bersetuju dengan cadangan untuk melarang penggunaan vape memandangkan rokok tembakau dibenarkan dijual dengan peraturan.
“Malah, media turut memetik beliau sebagai berkata vape mempunyai bukti risiko kesihatan yang lebih rendah berbanding rokok, berdasarkan bukti yang ditunjukkan di negara Eropah.”
“Kini sebagai Menteri Kesihatan, kami amat berharap Khairy boleh membantu mempercepatkan perlaksanaan peraturan kawal selia berdasarkan fakta dan bukti yang telah ditunjukkan di negara Eropah agar pemain industri dapat menjalankan perniagaan dalam ekosistem yang terkawal dengan peraturan,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Cukuplah dua tahun beraya di KL
Oleh MOHD RASDAN AHMAD

6 September 2021, 4:37 pm
PETALING JAYA – Warga Lembah Klang terutamanya penduduk di Wilayah Persekutuan Kuala Lumpur boleh menarik nafas lega apabila catatan kes baharu Covid-19 semakin berkurangan.
Terbaharu, bilangan kes positif Covid-19 di Kuala Lumpur semakin berkurangan hari ini apabila mencatatkan sebanyak 398 kes.
Sebelum ini, Kuala Lumpur merupakan antara negeri yang mencatatkan kes tertinggi bersama jirannya Selangor apabila pernah merekodkan belasan ribu kes sehari.
Rata-rata warga Kuala Lumpur di media sosial mengucapkan tahniah dah berterima kasih kepada petugas barisan hadapan yang bertungkus lumus bagi memastikan bilangan kes semakin berkurangan.
“Cukuplah dua tahun beraya di KL ni, tahun hadapan harapnya boleh la balik ke Tanah Merah jumpa mak ayah. Tahniah warga KL, kita semakin berjaya,” jelas Jo Rahman.
“Terbukti vaksin banyak membantu, teruskan disiplin kita semua, jaga SOP. Harapnya kes Covid-19 boleh capai kosong di KL.

“Ini bukan satu kerha mustahil kalau kita semua bersatu. Terima kasih frontliner atas tugasan yang kamu semua lakukan selama ini,” ujar Along_Karim. – K!ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ops Selat: Pegawai Imigresen didenda RM50,000
Oleh NUZULSHAM SHAMSUDDIN

6 September 2021, 4:28 pm
KUALA LUMPUR – Seorang pegawai Imigresen yang ditahan dalam Ops Selat dijatuhi hukuman denda RM50,000 oleh Mahkamah Sesyen di sini hari ini atas pertuduhan menerima wang  berjumlah RM15,000 bagi membantu pelepasan beberapa warga asing di kaunter Imigresen Lapangan Terbang Antarabangsa Kuala Lumpur 2 (KLIA 2), pada Oktober dan November tahun lalu.
Hakim Suzana Hussin menjatuhkan hukuman itu terhadap Yusrazif Wan Yusoh, 42, selepas dia mengaku bersalah atas lima pertuduhan pindaan yang dibacakan ke atasnya.
Mahkamah turut memerintahkan lelaki itu  dipenjara lima bulan sekiranya gagal membayar denda berkenaan.
Mengikut pertuduhan pindaan pertama hingga kelima, tertuduh sebagai seorang penjawat awam didakwa telah menerima benda berharga tanpa suatu balasan iaitu deposit tunai dan pindahan wang secara atas talian berjumlah RM15,000 daripada Yuen Hon Loong.
Ia yang mana tertuduh ketahui mempunyai hubungan dengan kerja-kerja rasminya melibatkan pelepasan warga Filipina dan China melalui Kaunter Imigresen, Balai Pelepasan, KLIA 2, Sepang, Selangor.
Kesemua kesalahan itu didakwa dilakukan di Alliance Islamic Bank Berhad cawangan Putrajaya, Menara Ikhlas, Presint 3, Putrajaya antara 28 Oktober dan 16 November 2020 mengikut Seksyen 165 Kanun Keseksaan yang membawa hukuman penjara maksimum dua tahun atau denda atau kedua-duanya.

Terdahulu, peguam Azrul Zulkifli Stork yang mewakili Yusrazif merayu hukuman ringan berbentuk denda atas alasan dia telah insaf selain masih menanggung isteri dan empat orang anak.
“Anak guam saya merupakan salah seorang daripada dua pegawai Imigresen yang membantu pihak berkuasa untuk menjatuhkan sindiket cop palsu. Dia juga menghidap penyakit diabetes dan buah pinggang,” katanya.
Bagaimanapun Timbalan Pendakwa Raya Mohd. Shahrom Idris memohon hukuman setimpal mengambil kira faktor kepentingan awam yang dapat memberi pengajaran kepada tertuduh dan peringatan kepada orang awam.
“Hukuman yang dijatuhkan perlu menggambarkan keseriusan kesalahan yang dilakukan dan sebagai amaran kepada masyarakat agar tidak melibatkan diri dengan rasuah,” katanya. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ikan lumba-lumba mati terdampar di Kuala Perlis
Oleh NUR NAZLINA NADZARI

6 September 2021, 5:02 pm
KUALA PERLIS – Seekor ikan lumba-lumba jenis Irrawaddy sepanjang 2.5 meter dengan berat kira-kira 150 kilogram ditemui mati terdampar di tepi laut berhampiran Kampung Kurung Tengar di sini hari ini.
Pengasas Perlis Nature and Wildlife (PNW), Syamil Abd. Rahman berkata, pihaknya menerima laporan mengenai kejadian tersebut kira-kira pukul 9 pagi ini dan tiba di lokasi kira-kira 30 minit kemudian.
Katanya, pihaknya kemudian mendapati bangkai tersebut sudah berbau busuk dan dipercayai sudah mati kira-kira seminggu lalu sebelum dihanyutkan air laut ke kawasan berkenaan.
“Biasanya kes ikan lumba-lumba terdampar disebabkan haiwan itu mencari makanan seperti ikan belukang yang banyak di pesisir pantai.
“Haiwan tersebut kemungkinan tidak sempat untuk berenang kembali ke tengah laut apabila air surut menyebabkan hidupan itu terdampar di tepi laut,” katanya ketika ditemui di sini hari ini.
Menurutnya, pihaknya turut mengambil sampel daripada bangkai ikan lumba-lumba tersebut untuk dihantar kepada rakan pertubuhan bukan kerajaan (NGO) iaitu Marine Mammal Conservation (MareCet) untuk mengetahui punca kematiannya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nak menangis, Noorkhiriah kini ada 4 van jenazah
Oleh HARYATI KARIM

6 September 2021, 4:46 pm
PETALING JAYA – Pejam celik, sudah setahun lebih usia Pertubuhan Amal Nur By Khiriah yang diusahakan oleh pelakon Noorkhiriah bersama suaminya, Azfaizul Ahtan.
Badan amal yang memberi bantuan pengurusan jenazah secara percuma itu bermula dengan hanya satu van jenazah yang pada asalnya adalah kenderaan pelbagai guna milik pasangan tersebut.
“Bila kenang balik, rasa hendak menangis, seperti mimpi buat semua ini. Bermula dengan borak-borak dengan suami pada Perintah Kawalan Pergerakan 1 (PKP1).
“Kemudian, keluarkan duit ASB (Amanah Saham Bumiputera) untuk tukarkan kereta jadi van jenazah, tiba-tiba sudah setahun lebih @pertubuhanamalnurbykhiriah,” tulis pelakon drama Nur itu menerusi Instagramnya semalam.
Dalam pada itu, Noorkhiriah atau nama sebenarnya, Noorkhiriah Ahmad Shapie, 42, menjelaskan, pada awalnya dia turut berasa bimbang untuk menggerakkan pertubuhan amal tersebut.
Hal ini kerana, pertubuhan tersebut memberikan perkhidmatan menguruskan jenazah bermula daripada kain kafan sehinggalah dibawa ke tanah perkuburan secara percuma.

“Allahuakbar, kemudian suami beritahu jangan risau, kita jalan saja, pasti ada rezeki.
“Bagaimana mahu bayar penyelenggaraan kereta kalau rosak, minyak dan tol lagi, sebab suami memang buat @pertubuhanamalnurbykhiriah percuma.
“Mandi, kafan, solat sampai hantar ke tanah perkuburan, tidak perlu bayar walau sepuluh sen,” tulis Noorkhiriah lagi.
Sungguhpun begitu, ibu kepada dua orang anak itu bersyukur kerana usaha murninya dipermudahkan, malah rezekinya semakin melimpah-ruah.
“Daripada satu van jenazah, tiba-tiba jadi dua dan kini sudah ada empat. Dua daripadanya adalah hasil infak. Baiknya Allah, dipermudahkan dari mula sampai sekarang.
“Ditambah ada yang tidak putus-putus menyumbang. Dari satu kes ke satu kes, pelbagai cara kematian. Sampai saya tidak berani buka galeri gambar suami,” tulisnya.
Noorkhiriah mengharapkan orang ramai terus mendoakan usahanya dipermudahkan agar dapat membantu lebih ramai orang pada masa akan datang.
“Doakan usaha kami dipermudahkan untuk membantu mereka yang memerlukan tidak kira tua, muda, miskin dan kaya. Sampai ke tanah kubur kami hantar, kami akan bantu, itu janji @pertubuhanamalnurbykhiriah,” tulis Noorkhiriah. – K! ONLINE


Guna foto tanpa izin, Amar Baharin mohon jangan mudah terpedaya
Oleh SAIRUL ZAMRI MISRANI

6 September 2021, 4:32 pm
PETALING JAYA – Pelakon Amar Baharin menegaskan bahawa dirinya tidak pernah terlibat dengan mana-mana iklan yang menggunakan wajahnya seperti yang tersebar dalam laman Facebook baru-baru ini.
Menerusi hantaran dalam Instagram, Amar atau nama sebenarnya Amar Mohd. Baharin berharap pengguna media sosial tidak mudah terpedaya dengan akaun Facebook tersebut yang menggunakan fotonya tanpa kebenaran untuk tujuan promosi dan publisiti.
“Saya tidak pernah terlibat secara langsung atau tidak langsung dengan apa sahaja yang diiklankan oleh page (halaman) Dayang Company dalam Facebook atau platform digital yang lain.
“Penggunaan gambar saya ini tidak mendapat persetujuan dan izin saya. Sekian – Amar Baharin,” tulisnya.
Pada hantaran sama, suami kepada pelakon dan pengacara Amyra Rosly itu berkata, dia mengetahui perkara tersebut selepas beberapa rakan terdekat memaklumkan kepadanya.
“Saya dapat makluman daripada rakan dalam Facebook dan Instagram mengenai kewujudan hantaran itu.

“Sebelum terlambat, saya perlu buat pendedahan ia adalah palsu,” katanya.
Menjengah ruangan komen, rata-rata pengikut dan rakan selebrti menasihatkan Amar agar segera membuat laporan kepada pihak berwajib sekali gus mengajar individu yang tidak bertanggungjawab itu.
Terdahulu, pelakon drama Hati Yang Dikhianati itu memuat naik sebuah hantaran mengenai iklan palsu yang menggunakan wajahnya sebagai bahan promosi untuk sebuah aplikasi patuh syariah dalam Facebook. – K! ONLINE


Juruterbang berani mati terbangkan pesawat dalam terowong
Oleh KOSMO!

6 September 2021, 3:52 pm
ISTANBUL, TURKI – Seorang juruterbang mencipta rekod dunia Guinness World Records apabila menerbangkan sebuah pesawat ringan kecil melalui dua terowong di sebuah lebuh raya di Istanbul, Turki, lapor akhbar Metro UK semalam.
Dario Costa, 41, mencipta rekod tersebut menggunakan pesawat  Zivko Edge 540 V2 dalam masa kurang 44 saat meliputi laluan sejauh 2.3 kilometer (km) pada kelajuan 241 km sejam.
Menurut lelaki yang berasal dari Itali itu, dia sudah lama telah mengimpikan untuk melakukan aksi berani mati tersebut.
“Saya tidak pernah menerbangkan pesawat di dalam terowong sebelum ini dan tiada sesiapa pernah melakukannya.
“Jadi, ia telah membuatkan saya berfikir sama ada aksi itu akan dapat dilakukan dengan lancar.
“Saya berasa amat lega dan gembira. Bagi saya, ini adalah sebuah lagi impian yang menjadi nyata,” katanya.

Costa menerima pengiktirafan daripada Guinness World Records atas aksi beraninya itu. – Online6
Ketika menerbangkan pesawat tersebut di dalam terowong, Costa perlu berhati-hati bagi memastikan dia tidak melanggar dinding konkrit atau apa-apa bahagian lain kerana nyawanya boleh melayang.
Costa hanya mempunyai jarak kira-kira 4 meter antara hujung setiap sayap pesawatnya dengan dinding konkrit.
Keadaan paling bahaya adalah ketika dia perlu memasuki kawasan udara terbuka di antara dua terowong tersebut sehingga menyebabkan pesawatnya berada dalam keadaan tidak stabil kerana tiupan angin lintang.
“Semuanya berlaku dengan pantas. Apabila saya keluar dari terowong pertama, pesawat mula bergerak ke kanan kerana  angin lintang.
“Saya memberi fokus untuk menstabilkan kembali pesawat dan memasuki terowong kedua,” ujarnya. – Agensi


Sarawak rampas ‘takhta’ Selangor
Oleh KOSMO!

6 September 2021, 4:12 pm
PETALING JAYA – Sarawak kini mengambil alih kedudukan ‘teratas’ carta kes positif harian Covid-19 seluruh negara selepas sekian lama ia didominasi negeri Selangor.
Menerusi perkongsian data harian di laman Facebook Ketua Pengarah Kesihatan, Tan Sri Dr. Noor Hisham Abdullah, kes positif dilaporkan di bumi kenyalang itu adalah sebanyak 3,174 diikuti Selangor 2,126 dan Johor 2,101.
Data kes baharu harian mengikut negeri yang dikeluarkan KKM.
Tiga negeri yang mencatatkan angka terendah pula adalah Wilayah Persekutuan (WP) Labuan lima kes, diikuti WP Putrajaya 23 dan Perlis 38.
Secara keseluruhan, jumlah kes positif yang dilaporkan hari ini adalah sebanyak 17,352 dan jumlah kumulatif pula 1,862,187 kes.
Susulan perkongsian itu, rata-rata orang ramai kelihatan lega apabila kes positif yang dilaporkan hari ini telah berkurangan berbanding sebelum ini.
Pada masa sama, penduduk Lembah Klang terutamanya dapat menarik nafas lega apabila Selangor dan WP Persekutuan yang sebelum ini mendominasi carta teratas kes Covid-19 dilihat semakin pulih.

“Tahniah kepada semua petugas barisan hadapan dan mereka yang bertungkus-lumus selama ini dalam memastikan angka di Lembah Klang berkurang.
“Ujian swab besar-besaran dan peningkatan suntikan vaksinasi di Lembah Klang kini telah menampakkan hasil,” tulis Wan Khairul Azwan.
Turut meninggalkan komen adalah seorang lagi pengguna dikenali sebagai Teresa George.
“Sarawak kes tinggi sebab ramai yang keluar swab test, bagus tu sekurang-kurangnya kita tahu kita bergejala atau tidak,” tulisnya.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sidang DUN Terengganu cuma 4 jam sehari
Oleh TENGKU DANISH BAHRI TENGKU YUSOFF

6 September 2021, 3:51 pm
KUALA TERENGGANU – Sidang Dewan Undangan Negeri (DUN) Terengganu yang dijadual berlangsung selama tiga hari mulai 13 September ini akan dipendekkan kepada empat jam sahaja bagi setiap sesi.
Yang Dipertua DUN Terengganu, Datuk Yahaya Ali berkata, persidangan yang pertama kali diadakan sejak kali terakhir pada 6 Disember tahun lalu itu berlangsung dari pukul 9 pagi hingga 1 tengah hari.
“Ketetapan itu selaras dengan prosedur operasi standard (SOP) pelaksanaan Sidang DUN ditetapkan Kementerian Kesihatan dan Majlis Keselamatan Negara.
“Sidang DUN kali ini juga hanya akan dihadiri 32 Ahli Dewan Undangan Negeri (ADUN) Terengganu dan petugas manakala ketua-ketua jabatan kerajaan negeri pula akan mengikutinya secara online,” katanya pada sidang akhbar di Wisma Darul Iman di sini hari ini.
Yahaya berkata, titah perasmian oleh Sultan Terengganu, Sultan Mizan Zainal Abidin pula akan dibacakan oleh Menteri Besar Terengganu, Datuk Seri Dr. Ahmad Samsuri Mokhtar.
Dalam perkembangan sama, beliau berkata, kesemua ADUN dan petugas persidangan termasuk pengamal media diwajibkan untuk menjalani ujian saringan Covid-19 lima hari sebelum persidangan tersebut berlangsung.

“Mereka juga akan disaring setiap hari sewaktu persidangan berlangsung dan hanya yang disahkan negatif sahaja dibenarkan menyertai Sidang DUN Terengganu,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


17,352 kes hari ini
Oleh SITI A'ISYAH SUKAIMI

6 September 2021, 4:05 pm
PUTRAJAYA – Sebanyak 17,352 kes baharu dilaporkan hari ini, menjadikan jumlah kes positif Covid-19 sebanyak 1,862,187 kes.
Ketua Pengarah Kesihatan, Tan Sri Dr. Noor Hisham Abdullah berkata, Sarawak merekodkan sebanyak 3,714 kes, diikuti oleh Selangor sebanyak 2,126 dan Johor sebanyak 2,101 kes.
“Sabah (1,844 kes), Kedah (1,599 kes), Pulau Pinang (1,558 kes), Kelantan (1,213 kes), Perak (1,082 kes), Terengganu (700 kes), Pahang (463 kes), Kuala Lumpur (398 kes), Melaka (295 kes) dan Negeri Sembilan (193 kes).
“Selebihnya, Perlis (38 kes), Putrajaya (23 kes) dan Labuan (lima kes),” katanya pada ciapan Twitter di sini hari ini. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Duda kacak hanya fikir pasal anak
Oleh NABIL AIMAN NOR AZWAN

6 September 2021, 3:36 pm
PETALING JAYA – “Ayah janji akan kerja keras untuk kamu,” itu luahan seorang bapa muda berusia 23 tahun yang sanggup bekerja keras demi anaknya tatkala rakan-rakan seusia masih menikmati zaman bujang.
Menurut perkongsian lelaki itu @ahmadfird_, dia mahu melaksanakan tanggungjawab sebagai seorang bapa yang terbaik buat anaknya selepas berpisah dengan isterinya sebelum ini.
“Ayah akan laksanakan tanggungjawab sebagai seorang bapa yang terbaik. Ayah akan buat yang terbaik buat kamu sayang,” katanya ringkas dalam video tersebut.
Difahamkan, bekas isteri kepada lelaki terbabit telah mendirikan perkahwinan baharu bersama pilihan hatinya selapas kedua-dua mereka berpisah.
Sementara itu, perkongsian berkenaan turut mendapat pujian orang ramai dan kata semangat selepas melihat ketabahannya memberikan kehidupan yang sempurna buat keluarga.
“Semoga dipermudahkan, dimurahkan rezeki selalu dan terus semangat untuk keluarga kecil awak,” ujar @cirxxxx.

“Harap dimurahkan rezeki saudara, jangan letak sebagai bebanan tetapi penawar buat kita,” jelas @mat_para.
“Moga-moga membesar dengan sihat ya, jangan nakal-nakal dan selalu dengar nasihat ayah awak ya,” kata @adeeeeqqq.
Sehingga kini, perkongsian video tersebut meraih lebih 392,000 tontonan dan 56,500 tanda suka di akaun TikTok miliknya – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pekerja am maut jatuh dari bumbung sekolah
Oleh FARAHWAHIDA AHMAD

6 September 2021, 4:09 pm
SEGAMAT – Seorang pekerja am maut selepas tergelincir dari bumbung ketika melakukan kerja-kerja membaik pulih bumbung sebuah sekolah di Labis di sini kelmarin.
Mangsa yang berusia 32 tahun itu disahkan meninggal dunia pada pukul 6.20 petang di Hospital Segamat.
Pengarah Jabatan Kesihatan dan Keselamatan Pekerjaan (JKKP) Johor, Husdin Che Amat berkata, hasil siasatan awal yang dijalankan mendapati bahawa mangsa bersama dua orang rakan sekerjanya ditugaskan untuk menyiapkan kerja-kerja penukaran bumbung pada pukul 3.50 petang.
Menurutnya, naik ke bumbung dan tergelincir akibat hujan mulai turun menyebabkan mangsa terjatuh dari ketinggian 12.5 meter ke permukaan tanah.
“Mangsa yang berada di ruang atas siling ditugaskan untuk membantu mengulurkan barang kepada rakan sekerjanya yang berada di atas bumbung.
“Talian nilon berdiameter 10 mm yang diikat di kekuda bumbung disediakan untuk penyambungan ke peralatan keselamatan (safety harness).

“Malangnya, mangsa didapati tidak memakai safety harness dan hanya memakai selipar semasa bekerja,” katanya dalam satu kenyataan hari ini. -K! ONINE


Tentera Darat berkas 28 PATI baru mendarat
Oleh MASTURAH SURADI

6 September 2021, 3:58 pm
KOTA TINGGI – Seramai 28 Pendatang Asing Tanpa Izin (PATI) ditahan ketika sedang bersembunyi di tepi pantai Jalan Tanjung Balau – Sedili Kecil (Bio-Desaru) dipercayai baru sahaja tiba ke negara ini melalui jalan yang tidak sah.
Markas Divisyen Ketiga Infantri Malaysia (3 Div) memaklumkan PATI warganegara Indonesia berusia 17 hingga 51 tahun itu ditahan dalam Op Benteng di kawasan tanggungjawab Briged Ketujuh Infantri Malaysia (7 Bgd) hari ini.
“Pada pukul 1.30 pagi tadi, anggota petugas pos pemerhati telah mengesan pergerakan bot yang mencurigakan di kawasan Bio-Desaru, Bandar Penawar, Johor.
“Hasil maklumat tersebut, pasukan telah menghantar Tim Quick Reaction Force (QRF) ke kawasan berkenaan.
“Hasil penjejakkan yang dilakukan telah mengesan 26 PATI sedang bersembunyi di tepi pantai Jalan Tanjung Balau – Sedili Kecil (Bio-Desaru) dan berjaya ditahan sekitar pukul 2.30 pagi manakala pada pukul 5.30 pagi dua lagi PATI ditahan di lokasi yang berhampiran,”katanya dalam kenyataan hari ini.
Katanya, kesemua PATI tersebut terdiri daripada 25 lelaki dan tiga wanita dan turut dirampas dalam tangkapan itu mata wang Indonesia dan Ringgit Malaysia juga 23 telefon bimbit nilai keseluruhan dianggarkan berjumlah RM17,575.80.

Tambahnya, kesemua PATI ditahan dan dibawa ke Markas Taktikal Tanjung Sepang untuk menjalani pemeriksaan dan saringan Covid-19 sebelum diserahkan kepada pihak Jabatan Imigresen Malaysia Setia Tropika, Kempas, Johor Bahru. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jakoa giat pujuk 2,000 Orang Asli di Kelantan terima vaksin
Oleh AIMUNI TUAN LAH

6 September 2021, 3:46 pm
GUA MUSANG – Jabatan Kemajuan Orang Asli (Jakoa) sedang giat memujuk lebih 2,000 Orang Asli di Kelantan yang dipercayai menolak untuk menerima suntikan vaksin Covid-19 ketika negara sedang memasuki fasa endemik.
Timbalan Pengarah Jakoa Kelantan/Terengganu, Roslina Bun berkata, jumlah itu dianggarkan sebanyak 20 peratus daripada lebih 10,000 penduduk masyarakat Orang Asli yang layak menerima suntikan vaksin.
Katanya, pihak Jakoa meletakkan sasaran untuk menyelesaikan pendaftaran melibatkan Orang Asli yang tinggal di kampung pedalaman daerah ini dalam masa terdekat ini.
“Bagi penduduk Orang Asli di kampung pedalaman, mereka akan menerima suntikan vaksin dos tunggal jenis Cansino kerana kesulitan jarak perjalanan ke kampung mereka yang jauh.
“Kita yakin akan dapat memujuk baki Orang Asli yang terpengaruh dengan golongan antivaksin itu untuk mendaftar dan menerima suntikan vaksin,” katanya ketika ditemui pemberita hari ini.
Roslina berkata, setakat ini, pihaknya berjaya mendaftarkan kira-kira 80 peratus Orang Asli untuk menerima vaksin yang telah dibantu oleh pemimpin tempatan. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


“Trend” kejutan untuk diri sendiri makin popular
Oleh MOHD RASDAN AHMAD

6 September 2021, 4:25 pm
PETALING JAYA – Trend memasak dan sediakan masakan tersebut sebagai kejutan kepada diri sendiri menjadi tular di laman sosial sejak kebelakangan ini.
Cara tersebut dikatakan menjadi tular sejak Perintah Kawalan Pergerakan (PKP) apabila kebanyakan golongan bujang dan bersendirian berkurung di rumah sepanjang perintah tersebut dilaksanakan.
Trend tersebut menyaksikan orang bujang yang tiada pasangan terlebih dahulu menyediakan masakan dan terus menghidangkan makanan tersebut di sebelah katil.
Kemudian mereka akan berpura-pura tidur, setelah bangun mereka akan terkejut dengan makanan yang telah disediakan bersebelahan katil.
Kebiasaannya mereka juga akan menulis satu nota pada kertas di makanan tersebut seperti “Good morning sayang, just enjoy your breakfast”.
Rata-rata orang ramai terhibur dengan trend terbaharu itu dan menyifatkan rakyat Malaysia begitu kreatif dalam menghasilkan video bagi menghiburkan diri sendiri sepanjang PKP.

“Ini cara orang kita hiburkan hati sendiri. Cukup kreatif, namun tetap menghiburkan hati. Walaupun ini sebagai ‘content’ mereka tetapi hasilnya tetap hebat,” jelas Fakri Nazim.
“Aku pun kadang-kadang sunyi apabila berseorangan, kadang terfikir bila jodoh akan sampai, seronoknya kalau bangun-bangun dah ada isteri sediakan makanan seperti ini,” ujar Mr.ViosNCP. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis mohon reman tambahan terhadap Sittah Annur
6 September 2021, 4:23 pm
KUALA LUMPUR – Polis Diraja Malaysia (PDRM) mengesahkan akan membuat permohonan reman tambahan terhadap ketua ajaran Perjalanan Mimpi Yang Terakhir (PMYT) yang digelar Sittah Annur bagi melengkapkan kertas siasatan.
Ketua Polis Daerah Brickfields, Asisten Komisioner Anuar Omar berkata, sambungan reman terhadap suspek perlu memandangkan terdapat beberapa perkara lagi yang perlu disiasat.
“Setakat ini siasatan masih berjalan, kita (polis) sedang meneliti kesemua video yang dimuat naik menerusi pelbagai platform seperti Youtube dan juga laman Facebook.
“Dokumen-dokumen berkaitan juga sudah dihantar kepada Suruhanjaya Komunikasi dan Multimedia Malaysia (SKMM) untuk tindakan lanjut,” katanya ketika dihubungi hari ini.
Pada 4 September lalu, wanita berusia 39 tahun itu ditahan di kediamannya di Shah Alam oleh sepasukan polis dari Ibu Pejabat Polis Daerah (IPD) Brickfields sekitar pukul 1.10 petang.
Pengarah Jabatan Siasatan Jenayah (JSJ) Bukit Aman, Datuk Seri Abdul Jalil Hassan berkata, suspek direman empat hari bagi membantu siasatan di bawah Seksyen 298A Kanun Keseksaan (KK) dan Seksyen 233 Akta Komunikasi dan Multimedia 1998.

“Tangkapan dibuat susulan daripada siasatan yang dijalankan polis terhadap pemilik akaun Facebook Masitah Abdul Jalar atau dikenali Sittah Annur yang dipercayai mempunyai kaitan dengan kumpulan ajaran sesat PYMT,” ujarnya.
Jelasnya, siasatan menjurus kepada penularan beberapa rakaman video mengandungi kenyataan yang menyentuh aqidah serta ajaran Islam melalui akaun YouTube Cahaya Islam dan S’ttah An Nur PMYT serta di pelbagai platform media sosial sejak beberapa hari lalu.
“Antara kandungan rakaman video yang tular adalah pengakuan wanita terbabit mendakwa dirinya boleh berhubung terus dengan Allah, malaikat dan Nabi Muhammad SAW.
“Beliau turut mendakwa mimpi perjalanan terakhir diturunkan kepada dirinya sebagai panduan untuk umat yang lain dan sesiapa yang menyakiti atau menghalang dirinya daripada menyampaikan ajaran boleh dicabut nyawa oleh Allah,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lihat rakan terjun dari tingkat 30 depan mata
Oleh NUR SHARIEZA ISMAIL

7 September 2021, 10:13 pm
CYBERJAYA – Polis mengesahkan wanita yang ditemui mati dipercayai terjun dari tingkat 30 sebuah kondominium di sini malam tadi, mempunyai keinginan untuk membunuh diri.
Ketua Polis Daerah Sepang, Asisten Komisioner Wan Kamarul Azran Wan Yusof berkata, sebelum kejadian, mangsa, remaja berbangsa Cina berusia 20-an naik ke aras bumbung bersama-sama seorang rakannya kira-kira pukul 7 malam.
“Mangsa yang berasal Kota Setar, Kedah, memaklumkan keinginannya untuk membunuh diri kepada rakannya yang sudah lebih setahun tidak dijumpai ketika mereka meluangkan masa bersama di aras atas bahagian bumbung bangunan itu.
“Pada pukul 8 malam, rakannya meninggalkan mangsa bersendirian di lokasi terbabit kerana mangsa tidak mahu kawannya itu melihat dia terjun. Mangsa bagaimanapun meminta rakannya melihat dari bawah,” katanya dalam satu kenyataan hari ini.
Wan Kamarul Azran berkata, rakannya kemudian menuruni lif ke tingkat lima sebelum memaklumkan kepada kawan yang lain dan mereka kemudian melihat mangsa terjun dari aras ‘rooftop’ ke jalan raya kira-kira pukul 8.45 malam.
Tambah Wan Kamarul Azran, akibat kejadian itu, mangsa patah tulang pinggul sebelah kiri, tulang belakang serta mengalami kecederaan di bahagian perut dan tidak terdapat kesan lain yang mempunyai unsur jenayah semasa siasatan dijalankan oleh pasukan forensik.

Beliau berkata, mangsa meninggalkan pod vape, kunci kereta, telefon bimbit dan bekas air manakala dokumen mangsa seperti kad pengenalan, lesen dan kad bank sempat diserahkan kepada rakannya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Najib jumpa PM bincang isu semasa
Oleh MOHD RASDAN AHMAD

7 September 2021, 9:45 pm
PETALING JAYA – Perdana Menteri, Datuk Seri Ismail Sabri Yaakob menerima kunjungan bekas Perdana Menteri, Datuk Seri Najib Tun Razak di pejabatnya di Putrajaya hari ini.
Ismail Sabri berkata, pertemuan tersebut dilakukan bagi membincangkan tentang cabaran ekonomi termasuk isu semasa berkaitan Covid-19.
“Hari ini saya telah menerima kunjungan daripada mantan Perdana Menteri, Yang Berhormat Datuk Seri Najib Razak.
“Dalam pertemuan selama sejam ini, kami telah membincangkan tentang cabaran ekonomi dalam dan luar negara termasuk strategi mendepani pandemik Covid-19,” jelasnya di Facebook sebentar tadi.
Jelasnya, Najib turut komited dalam menyumbangkan tenaga, masa dan idea untuk bersama-sama sebagai satu pasukan demi Keluarga Malaysia tercinta. – K! ONLINE


Wanita bangga tidak pernah bercukur selama 3 tahun
Oleh KOSMO!

7 September 2021, 11:00 pm
LONDON – Seorang wanita dari Essex, England mendedahkan dia berasa bangga kerana tidak pernah mencukur sebarang bulu roma yang tumbuh pada badannya sejak 2018, lapor portal berita MailOnline kelmarin.
Bethany Burgoyne, 30, berkata, meskipun sering diberitahu bahawa dia kelihatan seperti lelaki, artis, wartawan dan usahawan itu percaya bahawa amalan mencukur bulu adalah sesuatu yang tidak masuk akal.
Sama seperti wanita lain, Burgoyne menerima tekanan untuk mencukur bulu roma  pada badannya ketika membesar.
Bagaimanapun, pada umur 27 tahun, wanita itu mula mempersoalkan tindakan tersebut, sama ada ia dilakukan untuk dirinya sendiri atau untuk tatapan orang lain.
Persoalan itu membuatkannya mula menerima kenyataan bahawa bulu roma pada bahagian bawah lengan serta kakinya perlu dibiarkan tumbuh tanpa dicukur.
Selain itu, pada awal tahun lepas, Burgoyne turut berhenti mencukur bulu dagunya dan membiarkan bulu tersebut  tumbuh sehingga menjadi janggut sepanjang tiga sentimeter.

“Selama beberapa tahun, saya banyak bertanya soalan mengenai imej badan wanita yang sebenar.
“Ini akhirnya membantu saya untuk mengawal perasaan gembira dengan kulit saya sendiri tanpa memanipulasi, membuang atau mengubah apa-apa,” katanya.
Tambah Burgoyne, dia juga berasa bangga untuk menunjukkan keadaan bulu-bulu pada badannya kepada orang lain.
Burgoyne menghidap sejenis penyakit digelar Sindrom Ovari Polikistik (PCOS), iaitu satu keadaan ketidakseimbangan hormon yang menyebabkan pertumbuhan bulu  luar biasa pada badan wanita. – Agensi